text:
Tel. +298 239690
LIBRA útróðrabátur, mál 647
Prísuppskot kr. 900.000,00 | Útróðrarbátur
Upplýsingar um bátin
Er sera væl útgjørdur, væl umsiting og liggur væl í sjónum.
Er útgjørdur við fiskireiðskapi, bæði línu og snellu. Í stýrhúsinum framkomna nautiska útgerð.
Hevur Iveco 370 HK motor frá 2007, og gongur uml. 19 míl. Motorurin hevur koyrt í 1.651 tímar.
Vælkomin at geva boð. Smálutirnir í lýsingini tykjast rættir, men full vissa kann ikki veitast fyri teimum.
Prísuppskot
kr. 900.000,00
Størsta longd (LOA)
10,08 m
Størsta breidd (B)
3,10 m
Bátasmiður
Libra Plast A/S
Framtøkumegi (KW/HK)
370 HK
Hentleikar, sum báturin hevur
Stýrhús
Annað:
Borð við vaski, heitt og kalt vatn. Kókiútgerð
Trygdarútgerð
Annað:
Automatiskur neyðsendari. Halon skipan.
Fiskitól- og reiðskapur
Annað:
4 Oilwind aut. snellur. Uml. 20 stampar av línu.
Onnur viðurskiftir
Hevur hesin bátur tín áhuga?
Gev eitt boð
Fyri at geva eitt boð, skalt tú útfylla eitt oyðublað, og senda tað aftur til okkum. Heinta oyðublaðið niðanfyri.
Heinta
Ókeypis ráðgeving
Vit ráðgeva og vegleiða í sambandi við sølu av fastogn, og hjálpa til, at virðismeta ognina.
Tá heitt verður á okkum hjálpa vit fegin, og tað kostar einki at tosa við okkum.
Lánroknari í samstarvi við Norðoya Sparikassa
Roknari mentur av Beak sp/f í samstarvi við Norðoya Sparikassa
Úrslit
kr. -,-*
At gjalda um mðn.
Norðoya Sparikassi tel. 475 000
*Útrokningin er einans vegleiðandi og gevur tær eina ábending um, hvat mánaðarliga gjaldið verður. Eitt nú er hædd ikki tikin fyri avgreiðslugjaldi, stovningarprovisión, tinglýsing og øðrum kostnaðum.
Vís áhuga
Fyll út oyðublaðið, fyri at fáa meiri kunning og tilfar um ognina.
Hava tygum fleiri spurningar, ert tú vælkomin at ringja til Meklaran á tlf. +298 239690


c: text/html

text:
Hanus Kamban skrivaði áhugaverda hugleiðing undan mentunarnáttini í Dimmalætting 4. juni, sum hann kallar:
"Særsemi á Kaffistovuni"
Um vandaliga býarrøkt, eitt tungfloytt orð og eina stórfingna café
Kaffistovan í Vágsbotni umboðar í dag somu mjúku virðir, sum Kondittaríið gjørdi í eitt mannaminni. Hon er eitt portur til sjálvsmedvit, sjálvgloymsku, opinleika, samrøðu, diskurs ella einsliga kontemplatión. Her ert tú bæði hjá tær sjálvum og frá tær sjálvum.
Tú kanst velja millum kaffi, cappucino, caffe latte, te og sjokulátu í ymiskum blandi, og alt eftir smakki kanst tú fáa dropar av siroppi, likøri ella cognac latnar niður í tín drykk. Aftan fyri ein glasvegg bretta kakur sær á, í ymiskum sniðum og støddum - dúnhvítar kvarkkakur, leskiligar pannukakur og reyðir, gulir og hvítir kakuungar, á stødd sum lundaegg. Og handan diskin í hesum templi standa dísar - brosandi og blíðar - og fúsar at uppfylla øll ynskir og, tá ið stundir eru, eisini at bera tær drykk og bakkilsi yvir á títt borð.
Ramman er ein hóskandi samanseting av fortíð og nútíð, moderniteti og søgu. Tær dimmu gólvflísarnar og innbúgvið úr eik ella mahogni hóska á smakkfullan hátt til teir hvítkálkaðu, ósløttu grótveggirnar, við ráka - káman sansaðum - av langfarasigling, klippfiski og krýnikum frá teimum sjey høvunum.
Hetta staðið kundi valla verið betur valt. Eitt hanagleiv hiðani er kirkjan og í Bringsnagøtu húsini hjá Klett, har Janus skald hevði skrivstovu, og aftan fyri urtagarðurin, har systrarnar hjá Kalli Einarsson, Dunganon greiva, plagdu at sóla sær.
Á bryggjuni beint uttanfyri eru klippistova og fornbókhandil, og her sært tú teir báðar, Carl Arge og Mortan Johannesen, bjóða sín dýrmæta fong fram, umframt tosk og hýsu, kalva og skrubbu bæði flak, ræstan fisk og forkunnugari sjógæti. Í vestri daga húsini hjá Lützen, Østrøm og Skeiva Pakkhús, og longur uppi hómast, millum grønar lundir og træðrir av pollamjørka, prýðilig sethús.
Í einum so kveikjandi umhvørvi er ikki lætt at vera andaliga óvirkin. Og sum eg siti her, uppi yvir einum caffe latte, dettur orðið mindfulness mær í huga. Kvinnur við áhuga fyri buddhismu og yoga brúka stundum hetta orðið. Men er hetta orðið vakurt? Og hvat merkir tað? Um tað ikki riggar, hevði so borið til at givið hesum eysturlendska hugtaki, sum hevur funnið vegin inn í tað frálíka blaðið Kvinnu, eitt snøggari navn?
Eg taki tann fyrsta - fagurfrøðiliga - spurningin fyrst. Eg teski tey trý stavilsini, og dómurin fellur straks, tíverri. Orðið er mishátt, óhjálpið, klombrut. Sum mál er enskt alslúkið og megnar at geva øllum hugsandi orðum innivist, men hetta orðið, haldi eg, fellur ikki væl, heldur ikki á enskum.
Á vári 1922 skuldu fólk í Havn finna eitt snøgt orð fyri amboðið Skærveknuser, sum kommunan tá var farin at brúka. Onkur skeyt tá upp at geva hesum henta tóli tað føroyska heitið dragihjólsgrjótjótrari. Hvat ein annars kann siga um hetta nýyrði, tað kann bendast. Men mindfulness, sum er næstan líka klossut, kann ikki bendast.
So skuldi fyrsta stig verið avgreitt. Men hvat merkir orðið? Og hvussu skal barnið eita? Meðan tankin roynir at nærkast hesum spurningum, leitar hugurin út um nærumhvørvið, og tað er einum brádliga greitt, at høvuðsstaðurin í hesum árum er ein býur, sum verður røktur og fríðkaður. Og tað uttan stór orð og uttan reyp ella hóvasták.
Frá býarhjartanum greina seg gøtur og ræsur niðan gjøgnum brekkur, upp á heyggjar, niðan í gil og lundir og niður í deldir og dalar. Hvønn morgun alt árið runt sært tú fólk fara eftir tí longu gøtuni frá Hotel Føroyum til Norðasta Horn, summi einsamøll, onkur við hundi, nøkur á hestbaki. Nú fyrst í juni - meðan fuglurin letur og putlar við reiður og ungar, og lombini spæla ella súgva sínar mammur - er hesin túrur arkadiskur, heilivágur fyri likam og sál.
Fyri einum mánaði síðani fann eg gøtuna, sum gongur frá brekkuni í Ringvegnum og niðan til Hotel Føroyar. Tú gongur móti brekku, smýgur inn í eina lund og ert brádliga í einingi í einum lítlum paradísi millum trø, lægdir og klettar. Og - undur av øllum undrum - her er eitt borð og tveir beinkir - sum siga býarins mildu vættrar: ger so væl, sessast og fá tær!Og hetta er ikki eindømi. Um allan býin er eitt arbeiði gjørt, til at røkja natúrina, til at skapa høglig líkindir og til at fáa menniskju, djór og gróður at nærkast hvør øðrum - gjørt við eini umsorgan, einum ómaki og einum ídni, sum eru - ja, makaleys!
Og tó - bara rósur fær Býráðið ikki. Tórsvøllur liggur á skeivum stað, og til havsins mastodontar átti býurin at funnið aðra og fjarlagdari havn. Eftir tíðindi um velduga havnavíðkan, spyr ein seg sjálvan, um menn ætla at ovtaka seg. Dramblæti er falli næst.
Varrarnar bera við koppin av caffe latte, og eg staðfesti, at ein fær ikki henda drykk betri á Café Flore í París.
Men hvar vóru vit? Jú - tað var hatta tungføtta enska orðið - hvat merkir tað? Ein gloymd skaldsøga dagar í huganum, Island eftir Aldous Huxley, eg keypti hana í 1962, á míni fyrstu ferð til London. Bókin byrjar við einum orði: Attention! Tað ræður um at vera vakin, medvitin, at varnast, ikki bara lívsins "veran og vilja", men seg sjálvan og sínar kenslur, vreiði, ótta, gleði, kærleika, skomm, smædni.
Og paradoksið er, at í tí tú varnast teg sjálvan, førkar tú teg frá tær sjálvum, fært frástøðu, sær teg sjálvan sum fremmanda veru. Og tað bæði løgna og undurfulla er, at í tí tú skoðar tíni følilsir, óttaleyst og uttan at krógva nakað, ognast tú ein varhuga av frælsi og friði. Hetta er partur av tí rætta vegnum, av dao. Suzuki og Huxley vistu hetta, Erich Fromm somuleiðis.
Í eini søgu eftir Heðin Brú verður hetta hugtak lýst. Vørðumaðurin hevur hug at skapa yrkingar og myndir, men hann verður happaður og útflentur av bygdafólkinum, og hansara listarligu gávur verða soleiðis køvdar og kryplaðar. Av einum óhappi endar hann sum einabúgvi á Lítlu Dímun. Og í friðinum fer tann listarliga nálin so við og við aftur at spretta.Ta umskapan, sum her hendir, lýsir Heðin Brú við eini merkiligari málisku. Hann skrivar, at maðurin nú sleppur at vera sær. "Sær" er hvørjumfall. Aftur ímóti enskum, sum í bygnaði er primitivt, hava m.a. týskt, grikskt og føroyskt henda møguleika - at brúka hvørjumfall kreativt. Hetta turra grammatiska hugtak fær á henda hátt sálarfrøðiliga ella filosofiska fyllu. At vera sær er at skoða seg sjálvan, sínar fyritreytir, tað samanhang, sum treytar eins lív og líkindir, á henda hátt at fáa frástøðu til seg sjálvan og soleiðis varnast sínar sonnu møguleikar, sína vídd, sítt potentiella veingjabreiði.
Eureka! Eg havi funnið tað! Særsemi er orðið. Seinni fari eg at spáka mær niðan á Fornminnissavnið og handa teimum orðið mindfulness. Tí ivaleyst hava tey ein krók, har hetta orð kann sleppa at hugna sær, í myrkri og hýggi, saman við dragihjólsgrjótjótrara og øðrum kanska uppaftur forvitnisligari neologiskum kuriosa.
Eg reisist og skal fara, men - sum vil veruleikin taka mítt særsemi undir sínar veingir - varnist eg, at Kaffistovan í Vágsbotni er vaksin, tí her er ein inngongd vinstrumegin - og innanfyri er stór høll við trimum rúmum. Í tí fyrsta stendur stórt, runt borð úr mahogni, við svørtum stólum rundanum. Tað næsta hevur myrkareyðar veggir, og her eru stólarnir ljósir. Tað triðja er oransjulitt, við reyðum stólum og borðum úr ask.
Ein opinbering- onki minni! Her er kondittarí við útsølu, og ein eygleiðir mungandi eina kvarkkaku, eina othello-kaku og eina fromasjukaku. Í tí innasta rúminum er framsýning av troyggjum, húgvum og taskum við modernaðum sniði. Her ber til at keypa elegant formað leiríløt, kannur, skálir, koppar, víngløs, sumt myrkablátt, sumt okkurgult, sumt brúnt. Her er framsýning av festligum koppum, við mynstrum so ymiskum sum á lomvigareggjum. Her selja tey gløs við baðismyrsli, kokusolju ella eukalyptus-olju. Her fáast fløskur við olivinolju, dósir við italienskum florentinarum, sjáldsamt kaffi.
Á teirri fullkomnu kaffistovuni er rúm fyri øllum foldarbúgvum, tí sosialt søkjandi, granskaranum við síni teldu, tí einsliga heimspekinginum. Úr atmosferuni inni streymar tá eitt medvit, ein serlig kurteisi, eitt slag av pli, sum ger, at fólk virða tørvin hvør hjá øðrum. Ein café av slíkum slag er Kaffistovan í Vágsbotni. Hon er býarins oasa. Hon hevur uppiborið eitt dygt herðaklapp!
Uttanfyri standa blómukassar við tulipanum, sum leiftra spakan í lotinum. Nærri bryggjukantinum standa fýra menn og práta, brosandi fryntliga í góðveðrinum. Eitt kimiligt seglskip úr Southampton loysir, og menninir veittra, í tí tað stevnir úteftir. Við borðið á flotbrúnni sita tríggjar gentur, teirra rossahalar syftast í lotinum. Sólin ber við røðina á Kirkjubøreyni,
sum í hesi løtu tykist rodna
av rósum og víni
Góða mentunarnátt!

robotstxt: allowed

filter: keep


text:
Tað eru Amnesty International, Føroya Politi, Fólkaheilsuráðið og Sig frá/Almannamálaráðið, sum í felag skipa fyri átakinum.
Endamálið er at varpa ljós á, at sex uttan samtykki er brot á kropsliga sjálvræðið hjá tí einstaka.
Týdningarmikið er at fáa ung at vera tilvitað um at seta egin mørk og um at virða mørkini hjá øðrum.
Samstundis mugu foreldur og onnur vaksin tora at taka hetta prátið við tey ungu, soleiðis at vit øll tora at tosa um sex og samtykki.
Átakið er skipað soleiðis, at stórar plakatir verða hongdar upp kring landið. Tær verða at síggja við ítróttarøki, við buss steðgistøð og onnur støð, har nógv fólk koma.
Á Facebook síðuni Samtykki og øðrum talgildum miðlum verða stuttir lýsingarfilmar at síggja, har ungfólk siga frá.
Harumframt heita vit á fólk um at brúka hashtaggið #samtykki.
Amnesty International, Fólkaheilsuráðið, Føroya Politi og Almannamálaráðið


text:
-
Talgildu Føroyar bjóðar borgarum til verkstovu um MínboksÍ sambandi við at Mínboks gerst partur av Talgildu Føroyum verður skipað fyri verkstovu um talgilt samskiftiLes meira
-
Útboð um uppseting og menning av tænastuportalinumLes meira
-
Skjalasøvnini talgildastTalgildu Føroyar og Umhvørvisstovan hava undirskrivað sáttmála við Dansk Scanning A/S um at talgilda skjalasøvnini í Tinglýsingini og MatriklinumLes meira
-
Digital islands: How this tiny country is embracing e-governanceTíðarritið The Next Web hevur skrivað grein um Talgildu FøroyarLes meira
-
Mínboks partur av Talgildu FøroyumP/F Mínboks og Gjaldstovan hava gjørt sáttmála um, at Gjaldstovan yvirtekur skipanirnar hjá felagnum fyri 5 mió. kr.Les meira
-
Talgildu Føroyar kunningarskrivKunningarskrivið vísir á støðuna í verkætlanini umframt komandi varðar á leiðiniLes meira
-
Menningin av Talgilda Samleikanum sett í gongdFarið verður nú undir at menna Talgilda Samleikan, sum væntandi verður klárur til útflýggjan fyrsta ársfjórðing í 2019.Les meira


text:
Av og á fær Havstovan ymsar lutir í húsið, sum fólk hava funnið á sjógvi ella landi. Tíðliga í januar fekk trolarin Fuglberg ein gulan lut í trolið, sum teir lótu Havstovuni. Hetta vísti seg at vera eitt Argo-flot (eng: float), sum ein týskur stovnur hevði sett út á sumri 2014.
Eitt Argo-flot (mynd til høgru) er eitt tól, sum kann broyta sína evnisvekt og harvið kann stýra, um tað skal søkka ella flotna. Tá eitt Argo-flot verður sett í sjógvin, ger tað seg fyrst tungt, so at tað søkkur niður á t.d. 1000 m dýpi. Argo-flotið hevur hita- og saltmátarar á sær, og meðan tað søkkur (ella flotnar), mátar tað hita og saltinnihald á øllum dýpum. Tá Argo-flotið kemur upp til vatnskorpuna, sendir tað sínar mátingar til lands umvegis fylgissvein og letur seg síðani søkka aftur niður í dýpið.
Argo-flotið, sum Fuglberg fann, var sett út sunnarlaga á Rockall-Hatton bankunum tann 30 juni 2014 (Mynd 1). Haðani rak tað inn í Íslandsdýpið, har tað var um veturin 2014/15. Síðani fór tað norðureftir fram við Hattonbankanum og eysturyvir inn í Rockallrennuna, har tað var til út á várið 2016. Síðani fór tað tvørtur um Wyville-Thomson ryggin og inn Í Bankarennuna og at enda inn á Landgrunnin og út á bankarnar eystanfyri. Seinastu ferð, samband var við Argo-flotið, var tann 30 januar 2017 á positión 62°10.5’N; 5°02.2’W. Fuglberg fekk Argo-flotið í trolið umleið á positión 62°00’N; 5°00’W í januar í ár, tvs umleið á sama staði, har Argo-flotið seinast læt frætta frá sær í januar í fjør.
Sum nevnt, mátar Argo-flotið hita og salt, meðan tað søkkur ella flotnar. Hesar mátingar eru at síggja á mynd 2. Út frá hesum myndum síggja vit m.a. mun millum tann djúpa sjógvin í Íslandsdýpinum og Rockallrennuni: Í Íslandsdýpinum frá umleið 400 m til 1200 m er bæði kaldari og feskari (bláir litir) enn í Rockallrennuni (grønir og gulir litir). Niðarlaga í høgru síðu á myndunum síggja vit myrkabláar litir frá eini 650 m til 8-900 m dýpi – hetta er sannlíkt mátingar frá Bankarennuni, har ísakaldur og feskari sjógvur er. Eisini er vert at leggja til merkis, at í ovastu 50 m ella so er sjógvurin skiftivís heitur (reyðir litir – mynd 2 ovast) og kaldur (grønir litir – mynd 2 ovast), og hetta stavar frá sólini, sum hitar tey ovastu løgini um summarið. Hetta Argo-flotið mátaði eisini gróður í sjónum, og á mynd 2, niðast, síggja vit, at tað júst er í hesum ovastu løgunum, at tað er nógvur gróður um summarið.
Tað er týski stovnurin Bundesamt für Seeschifffahrt und Hydrographie (BSH), sum eigur hetta Argo-flotið og flotið er nú á veg til framleiðaran í USA til nærri kanningar. Starvsfólkini á BSH vóru sera fegin um at fáa hendan møguleikan at send Argo-flotið til kanningar, og tey takka fyri, at manningin á Fuglberg var so beinasom at lata Havstovuni flotið. Mátingar við Argo-flotum er eitt altjóða samstarv, har nógvir havfrøðistovnar seta Argo-flot út í øll heimshøvini (tó uttan øki har ov nógvur ísur er). Í løtuni reka meiri enn 3800 Argo-flot runt í høvunum og senda alsamt sínar mátingar til granskingarstovnarnar. Meiri er at lesa um hesi flot, hvussu tey virka v.m. her.
Mynd 1. Leiðin hjá Argo-flotinum, síðan tað bleiv sett út og til tað gavst at senda data.
Mynd 2. Mátaður hiti (ovast), saltinnihald (mittast) og gróður (niðast) frá Argo-flotinum. Umleið fyrsti triðingurin er frá Íslandsdýpinum, mittasti triðingurin er frá Rockallrennuni og har umleiðir, meðan síðsti triðingurin er frá Bankarennuni og Landgrunninum.
Mátaður hiti (ovast), saltinnihald (mittast) og gróður (niðast) frá Argo-flotinum. Umleið fyrsti triðingurin er frá Íslandsdýpinum, mittasti triðingurin er frá Rockallrennuni og har umleiðir, meðan síðsti triðingurin er frá Bankarennuni og Landgrunninum.


text:
Samtyktir gjørdar á bygdarráðsfundi mánadagin 14. mars 2016.
Møtt til henda bygdarráðsfundin vóru: Mikkjal Sørensen, Sveinur Bech, Andreas Berg, Eyðolf Bech,
og Rannvá Albinus.
1.
Samtykt varð at taka undir við sáttmálanum og at vit sjálvi avgreiða fíggjarliga partin.
2.
Samtykt varð at leiðarin verður settur fulla tíð, treytað av, at tað verður innanfyri verandi karmar. Meðan
hetta mál var viðgjørt, var Sveinur Bech ikki á fundi.
3.
Samtykt varð at heita á nevndina fyri Suðuroya Musikkskúla, um at halda seg til niðurstøðuna hjá
Løgtingsins umboðsmanni og gera innstilling til bý- og bygdarráðini.
4.
Samtykt varð um ikki at taka undir við innrætting av umsitingarhøli á Hamragarði.
5.
Samtykt varð um ikki at stuðla Víkingadøgum í Hovi, ”Einum degi uppi í Kanada” og 8 fl. í
Fuglafjarða skúla.
6.
Kunnað var um skattainntøkurnar fyri februar 2016.
Porkeris Bygdarráð.


text:
”Tú lærir ikki av bókum. Tú lærir av at arbeiða.”
Lesandi og nýútbúgvin verða í tíð og ótíð løgd undir at ”onki duga”, tí tey bara hava sitið á reyvini og lisið. Vit kundu nýtt hetta høvið at greiða frá týdninginum av útbúgving, eitt nú hvussu útbúgving er lykilin til búskaparligan vøkstur og er grundarlagið fyri góðum kappingarføri, og ikki minst teir fólkaræðiligu, sosialu, mentanarligu og burðardyggu fyrimunirnar, ið fylgja við einum útbúgvnum fólki. Tað fara vit tó ikki. Vit fara í hesum umfarinum at geva fordómsfullu útsøgnum rætt – í hvussu so er fyri ein part. Vit ynskja at vísa á týdningin av lestrarviðkomandi størvum.
At sameina lesandi og arbeiðsmarknaðin
Starvslestur er ein partur av fleiri útbúgvingum. Dømi um hetta eru útbúgvingar so sum Verkfrøði, Læknavísind, Námsfrøði og Sálarfrøði. Starvslestur gevur tí lesandi møguleika at royna sínar fakligu førleikar í praksis og ikki minst at menna seg fakliga. Hetta er tí ein týðandi partur av menningini hjá tí lesandi, tí hetta bindur tann lesandi tíðliga við arbeiðsmarknaðin og gevur viðkomandi eina kenslu av, hvussu tað er at brúka sína vitan, innan tað fakið, ið tann lesandi hevur valt.
Fyritøkur ella stovnar fáa somuleiðis ágóðarnar av at hava starvslesandi, tí her er møguleiki at fáa arbeiðsmegi, ið er forvitin eftir læra, sum ofta tímur væl at arbeiða og kemur við ískoytum og nýggjum vinklum til arbeiðsuppgávurnar - og ikki minst, sum lættir um arbeiðsbyrðuna á arbeiðsplássinum. Hetta kann tí verða áhugavert bæði fyri tann lesandi og arbeiðsgevaran.
Tað er nógv, ið hava starvslestur sum ein part av sínari útbúgving, so eru tað hópin av útbúgvingum, har starvslestur ikki er ein kravdur partur av útbúgvingini. Dømi um hetta er Løgfrøði, Samfelagsfrøði, Búskaparfrøði og Samskifti. Tað er tó møguligt hjá fleiri av hesum av sínum eintingum at søkja um loyvi frá útbúgvingarstovninum at royna seg sum starvslesandi. Tá er tó umráðandi at tær fyritøkur og teir stovnar, ið bjóða út starvslestur, lýsa við tí.
Hóast starvslestur ikki er ein partur av útbúgvingini, eru tað fleiri, ið ynskja sær eitt starv, ið er viðkomandi fyri lesturin. Hetta eru tey, ið vit kenna sum lestrarstørv, ið fevna um 8-15 tímar um vikuna við síðuna av lesnaðinum. Eins og við starvslesnaðinum, kann lestrarstarvið tæna eitt gott endamál, tí hin lesandi fær royndir og møguleika at tvinna teori og praksis saman, og ikki minst ein fót innum á arbeiðsmarknaðin. Lestrarstørvini eru eisini við til at lætta um arbeiðsbyrðuna hjá hinum starvsfólkunum á fyritøkuni ella stovninum, tí hin lesandi hjálpir til við bæði størri og smærri arbeiðsuppgávum, ið annars ikki eru tíð ella møguleiki til.
Hvat er munurin á starvslestri og einum lestrarstarvi?
Starvslestur:
- Starvslestur er ein møguleiki hjá fólki undir hægri lesnaði, at royna seg á arbeiðsmarknaðinum í nakrar mánaðar, sum ein part av útbúgvingini. Hin starvslesandi arbeiðir vanliga 30-40 tímar um vikuna í 3-6 mánaðar, og er vanliga ikki til undirvísing í hesum tíðarskeiði. Sum part av hesum, skal hin lesandi skriva eina frágreiðing í samband við útbúgvingina og fær somuleiðis góðskrivað ECTS. Tann lesandi fær lestrarstuðul, meðan viðkomandi er lesandi, og viðhvørt eina samsýning frá fyritøkuni ella stovninum, har tey eru starvslesandi, vanliga millum kr. 10.000 og kr. 20.000 fyri alt tíðarskeiðið. Lesandi í Danmark kunnu nú eisini fáa kr 3.000 í løn/samsýning um mánaðin við síðuna av SU.
Lestrarstarv:
- Í einum lestrarstarvi arbeiðir hin lesandi nakrar tímar um vikuna við síðuna av undirvísingini. Tað, sum eyðkennir hesi lestrarstørv, er at tey vanliga fevna um 8-15 tímar um vikuna, og uppgávurnar eru fakliga viðkomandi lesnaðinum. Hetta kann fevna um bæði størri og smærri uppgávur.
Fleiri møguleikar til føroysk lesandi
Vit hava størstu virðing fyri teimum, ið arbeiða ófaklærd størv. Hin lesandi hevur hinvegin tørv á at vera á einum arbeiðsplássi, ið á ein ella annan hátt gevur fakligt ískoyti til útbúgvingina. Hetta kemst ikki minst av, at tey flestu lesandi ikki hava nógvar pengar um hendi og studningurin ikki røkkur til allar útreitslunar, og tí kann tað verða eitt win-win hjá teimum lesandi at vinna sær nøkur eyka oyrir, samstundis sum ein fær nakað fakliga burtúr arbeiðinum. Hetta fevnir bæði um starvslestur og lestrarstøv.
Í Føroyum eru tað tey síðstu árini komin alsamt fleiri møguleikar til lesandi at arbeiða hjá einari fyritøku ella stovni sum starvslesandi, og hetta fegnast vit um. Her verður hugsað bæði um lesandi á hægri lestri í Føroyum og føroysk lesandi uttanlands, ið fáa tilknýti til føroyska arbeiðsmarknaðin.
Tó vilja vit eisini heita á føroyskar fyritøkur og stovnar at bjóða út lestrarstørv, ið eru 8-15 tímar um vikuna. Tað kennist fyri okkum ov lætt at einans bjóða út starvslestur, ið fyri tað mesta er óløntur. Lesandi hava eisini, eins og øll onnur, tørv á einum fíggjarligum rásarúmi.
Vit síggja fleiri og fleiri lestrarstørv í tí privatu vinnuni, men meta, at tað enn haltar í hjá tí almenna. Í londum rundan um okkum eru lesandi sett í starv í flestu almennu stovnum, og vit duga ikki at síggja, hví tað ikki skuldi borið til í Føroyum eisini.
Stimbra møguleikar til føroysk lesandi
Vit vilja ikki fara so langt sum at siga, at tey, ið ikki hava havt lestrarstarv ella hava verið í stravslestri, ikki hava røttu fakligu førleikarnar ella ikki “duga” at arbeiða, tí tað er ymiskt, hvussu fólk læra á besta hátt. Tó er tað ikki verri, at hava royndir frá arbeiðsmarknaðinum, tí tað kann geva nakrar fakligar fyrimunir í gerandisdegnum sum lesandi og kann brynja seg til arbeiðsmarknaðin í framtíðini.
MFS hevur í longri tíð ynskt at varpa ljós á starvslestur og lestrarstørv, herímillum heita á fyritøkur og stovnar um at bjóða fleiri út. Tí skipa vit fyri ráðstevnu í Keypmannahavn leygardagin 21. apríl á Norðuratlantsbryggjuni, við heitinum: “Kom og fanga okkum”.
Á ráðstevnuni verður møguleiki hjá tí lesandi at fanga arbeiðsgevarar, ið á ein ella annan hátt hava føroyskt tilknýti. Hetta vil siga bæði úr Føroyum, í Danmark og uttanfyri Danmark. Á ráðstevnuni luttaka yvir 20 fyritøkur og stovnar, bæði innan tað almenna og innan privatu vinnuna. Vit hava lagt okkum eftir at hava okkurt til allar málbólkar, so tann lesandi og arbeiðsgevarin kann fanga tey røttu fólkini.
Endamálið við tiltakinum er at lata upp fyri samskifti og samstarvi millum lesandi, fyritøkur og stovnar, ið hava tilknýti til Føroyar og at samantvinna føroysk lesandi í Danmark við arbeiðsmarknaðin, fyri at tryggja áhaldandi menning og vøkstur í samfelagnum.
Ráðstevnan verður sett av Løgmanni, Aksel V. Johannesen, kl. 11. Síðan verður møguleiki allan dagin at ganga runt og heilsa uppá fyritøkurnar og stovarnar, ið luttaka á ráðstevnuni. Tað verður eisini møguleiki at taka CV myndir, fáa góð ráð um hvussu tú skrivar CV og umsókn, og hoyra Elinborg Pálsdóttir spæla nøkur løg. Øll sum luttaka hava møguleika at vera við í lutakastinum um 2 gávukort á kr 1500 frá Atlantic Airways og ein flytiplatt frá Posta.
Kom á ráðstevnuna 21. apríl á Norðuratlantsbryggjuni, og ger vart við teg, og hvør veit - møguliga finnir tú títt dreyma lestrarstarv, starvslestur ella íblástur til eitt samstarv um eina verkætlan við eina fyritøku.
Til ber at lesa meir um tiltakið á Facebook: ttps://www.facebook.com/events/2007776112876256/
Grein úr Sosialinum 18. apríl 2018


text:
In.fo ber út ósannindi
mentan12-04-2017 - 22:38 - Jóanis Nielsen
Eg havi ongantíð verið úti fyri slíkum áður, sum in.fo her hevur gjørt! Veit ikki um slíkt heldur!
Áki Bertholdsen legði kl. 09:13 í morgun (12. apríl 2017) út tíðindi á in.fo við yvirskriftini ”Samkynd hjúnaløg fara at fella kirkjuna”.
Eg eigi ikki yvirskriftina. Eg eigi ikki vinklingina. Og eg havi ikki sent Løgtinginum skriv á hesum sinni.
15. mars 2016 sendi eg áheitan á Løgtingið viðv. samkyndum hjúnalagi. Og í morgun hevur Áki Betholdsen við grein, sum er meira enn árs gomul, vavt meg inn kjakið, har málið viðv. samkyndum hjúnalagi nú er – og tað, uttan at hava verið í sambandi við meg.
Eg veit satt at siga hvørki, hvat eg skal meina ella siga um hesa gerð og hetta arbeiðslag...?
Øllum stendur í boðið at kanna trúvirðið í tí, in.fo nú hevur lagt út, við einfalt at spyrja onkran á Føroya Løgtingi, um viðkomandi skriv frá mær viðv. samkyndum hjúnalagi seinastu dagarnar.
Hvat endamálið hjá in.fo er, veit eg ikki. Eg kann bara gita.


text:
Orð og lag: Páll Oddur Lamain Rubeksen
Eg føli meg sum ein villfrens í einum posa,
ið bíðar tolin til at skula drukna.
Tí hvørt eitt orð, tú segði, skar meg inná bein
Og sjálvt um eg einki føldi, so longdist eg heim
Eg longdist heim, eg longdist heim til tín.
Heim til køkin, har tú helt um meg.
Rúsurin virkar ei longur, og hann slítur uppá mítt sinn.
Men eg veit, at eg bjóði honum aftur inn.
Tað man ikki fara at bila, um tú roynir at liva
saman við onkrum øðrum, sum kann broyta tín iva.
Tí tú hevur altíð verið, meir enn tú hevur vitað.
Kom so og vakna har inni. Vit treingja til ein bita.
Kom bara og sig tað: Tú leingist heim til mín.
Heim til køkin, har tú helt um meg.
Rúsurin virkar ei longur…
Eg føli meg sum ein villfrens í einum posa,
ið bíðar tolin til at skula drukna.


text:
Við Gudi úti í gerandisdegnum
15.06.2017 - 08:49 - Ásbjørn Jacobsen
“Mítt góða er at vera Gudi nær, til Harrans eg seti mína lít, til tess at boða frá øllum verkum tínum.” Sálm. 73,28.
Tað er gott og trúarstyrkjandi fyri ungdómin at hoyra eldri fólk vitna um, hvussu Gud greip inn og hjálpti teimum, eisini í tí smáa í gerandisdegnum.
Ein eldri kona, sum skuldi vera nakrar dagar á einum umlættingarheimi, greiðir soleiðis frá:
“Har vóru fleiri eldri konur, og um kvøldarnar sótu vit við ymsum handarbeiði. Eg var hin einasta, sum brúkti stoppinál. Tá ið eg seinni skuldi balla alt saman, var nálin burtur. Tað var ógjørligt at finna hana. At enda mátti eg bara fara til songar; men eg fekk ongan frið av hasari nálini. Kanska vaskikonan fór at fáa hana í hondina og fáa skaða av henni? Eg bað inniliga til mín Gud, at nálin mátti koma afturíaftur, og at einki ónt mátti henda.
Tá ið vit fingu millummála dagin eftir, sat ein eldri kona einsamøll við eitt borð. Hon veittraði meg yvir til sín, hon vildi hava onkran at práta við. Men tá ið eg kom yvir til hennara, mátti eg líka sum hyggja undir borðið! Løgið. Og har lá nálin. Mín nál! Eg kendi hana á einum lítlum merki. So fekk eg vitnað fyri konuni um mín Frelsara og hansara umsorgan fyri sínum - eisini í teimum allarminstu tingunum!”
Og ein onnur kona skrivar: “Eg haldi sunnudagsskúla og havi ein stóran part av teimum somu børnunum í kristni í skúlanum. Til páskirnar hevði eg brúk fyri onkrum eyka til teirra. Tann dagin, eg skuldi í sunnudagsskúlan, kom eg at hugsa um nakað serligt. Eg hevði nevniliga sæð nakrar myndir og eina grein í einum blaði, sum maður mín keypir. Men tað vóru fleiri ár síðani. Hesi bløðini lógu laðað upp inni undir vaðingini. Eg fór upp á loft, hóast eg visti, at hetta var púra burturvið. Nú sá eg, at bløðini lógu í tveimum stáplum umleið 70 cm høgir!
Tá eg sá tað, segði eg við Gud: “Eg veit, at einki er ógjørligt hjá tær, og at tað nokk verður sunnudagsskúli, sjálvt um eg ikki finni hasar myndirnar; men tað skal verða, sum tú heldur vera best.”
So tók eg í eitt blað næstan niðast í øðrum bunkanum og dró tað út. Og tá ið eg læt tað upp, kom tað upp á miðsíðuna, og har stóðu myndirnar, sum eg leitaði eftir!
Eg fekk av sonnum nakað nýtt at siga børnunum, ikki bara tað, sum stóð í blaðnum, men eisini hvussu eg hevði funnið tað.”
Jesus sigur jú við okkum: “Sig teimum, hvørjar stórar gerðir Harrin hevur gjørt ímóti tær.” (Mark. 5,19) - Ja, tað er undurfult at fylgjast við Harranum fram gjøgnum lívið og at hava hann við í gerandisdegnum.
Effie Campbell umsetti.


text:
Ársins Vitanarfróðu - Kapping fyri skúlaflokkar í mið- og hádeild
Granskingarráðið og Nám skipa fyri kapping við íblástri frá Nysgjerrigper kappingini í Noregi. Vit nevna kappingina Ársins Vitanarfróðu. Tað er Vitanarfróði ella Vitanarfróða á myndini omanfyri, alt eftir, um tú heldur, at hetta er ein drongur ella genta. Kappingin verður neyvari lýst niðanfyri.
Kappingin Ársins Vitanarfróðu
Vit bjóða øllum næmingum í miðdeild og hádeild at vera við í granskarakappingini Ársins Vitanarfróðu. Hava tit hug at vera við, mugu tit byrja at granska nú! Freistin at senda tilfar inn til kappingina er 21. september í 2017.
Soleiðis gera tit
Tit mugu arbeiða saman sum flokkur. Tit kunnu granska okkurt, sum undrar tykkum. Nýtið arbeiðsháttin hjá Vitanarfróða og Vitanarfróðu. Skrivið eina frágreiðing um tykkara gransking og sendið okkum hana.
Ársins evni: Tilfeingi
Tit kunnu granska tað, tit hava hug til og í øllum fakum. Halda tit tað verða trupult at velja, so kunnu tit royna at granska okkurt, sum hevur við ársins evni at gera. Tað er tilfeingi.
Leistur til frágreiðingina
Tit mugu nýta hetta skjalið til frágreiðingina. Ein lærari má standa á sum kontaktfólk. Minnist til at fylla allar teigarnar út. Tit eru vælkomin at seta nógvar myndir inn í frágreiðingina, har tit halda tað vera hóskandi.
Tað er einki beinleiðis mark fyri, hvussu long frágreiðingin kann vera, men tað er týdningarmikið, at øll stigini í arbeiðsgongdini verða lýst. Sí hvussu Vitanarfróði og Vitanarfróða arbeiða her
Meting av frágreiðingum
Tað eru ein fólkaskúlalærari, ein granskari, eitt umboð fyri Nám og eitt umboð fyri Granskingarráðið, sum fara at lesa allar frágreiðingarnar og at meta um, hvør vinnur.
Vinningar
Allir flokkar, sum luttaka, fáa prógv fyri, at teir hava verið við.
Flokkurin, sum vinnur kappingina, fær virðisløn á 5000 kr., heiðurin at nevna seg Ársins Vitanarfróðu og ein túr í náttúruna við tveimum granskarum at síggja okkurt forvitnisligt.
Vinnarin verður kunngjørdur á Vísindavøkuni 29. september í 2017 kl. 13.
Íblástur frá Nysgjerrigper
Ársins Vitanarfróðu er skipað eftir leisti hjá Nysgjerrigper í Noregi. Vit hava gjørt skipanina einfaldari og lagað hana til føroysk viðurskifti. Tørvar tykkum íblástur, ber væl til at fáa tað á síðuni hjá Nysgjerrigper her
Nýtsla av tilfari
Vit tilskila okkum rætt at leggja innkomna tilfarið frá kappingini út á heimasíðu okkara og nýta tað í arbeiðinum annars. Tí biðja vit tykkum vátta í frágreiðingini, at tit geva loyvi til tess.
Tað kann t.d. vera, at vit skriva, hvussu nógvir flokkar hava verið við í kappingini og vísa myndir av flokkinum ella onkra mynd, sum tit hava sett í frágreiðingina. Tað kann eisini vera, at vit fortelja um spurdómarnar ella um onkur av úrslitunum. Tað kann eisini vera annað, sum vit halda er kul ella stuttligt at fortelja. Vit kunnu gera hetta ymsastaðni, t.d. á gransking.fo, á facebooksíðu okkara, í Vísindavøkublaðnum ella í útvarpinum. Tað merkir eisini, at onnur kunnu koma at brúka tilfarið, t.d. fjølmiðlar og aðrir næmingar.
Vit lova, at vit ongantíð fara at nýta hetta tilfarið á nakran neiligan hátt.
Til lærarar
Vegleiðing til lærarar er (á norskum) her


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Várkonsert í Vestmanna leygardagin
22.04.2010
”Ný strýkur vár um heimlands vøll, við lýkkutámi millum fjøll. Nú fánar fonn og grasið grør, nú vaknar aftur heimlands jørð”. Hesum longjast vit eftir, og soleiðis fer at ljóða í Vestmanna Kirkju leygardagin kl 19, tá Vestmanna Sangkór bjóðar øllum til konsert við nógvum ljósum og føgrum várløgum.
Ein av sangunum verður hesin hjá T. N. Djurhuus, sum ein av okkara fremstu kórlagasmiðjum, Knút Olsen, hevur gjørt lag og satsin til. Tað hevur Knút eisini gjørt til tann vakra summarsangin hjá Hans Jacob Glerfoss, ið doyði fyri stuttum: ”Minnist tú í haganum eitt summarkvøld í Juni?”
Ongin ivi er um, at tá vit tosa um Vestmanna Sangkór, so hugsa vit um Kára Bæk, tónasmiðjur og kórleiðari, og sum í heili 18 ár stjórnaði Vestmanna Sangkóri. Nógv framúr løg gjørdi hann til kórið, m.a. hesi tvey, sum verða framførd á konsertini: ”Fuglur letur av gleði” við orðum eftir Regin Dahl, og so tann glitrandi perlan hjá Kára: ”Jarðareyga” við orðum eftir T.N. Djurhuus.
Ongin várkonsert uttan Waagstein, sum m.a. við yndisliga lagi sínum til tekstin hjá Símuni av Skarði gjørdi ”Vár við lýggjum vindi” til ein tann mest elskaða av vársangum okkara. Langt er í tíð millum Waagstein og Palla Hansen, men ikki í tí romantiska huglagnum, sum Palli hevur lagt í yrkingina hjá T.N. Djurhuus: ”Nú durva bjørk og pílur”.
Tey svensku fólkaløgini koma vit ikki uttanum. Eitt av teimum hava vit í týðingini ”Vælkomin summartíðin”, og í øðrum ljómandi hásongum sum ”Glädjens blomster” hjá Hugo Alfvén og ”Sommerpsalm” hjá W. Åhlén. Millum svenskar fólkavísur eru eisini kátar sjómansvísur, og ein av teim gitnu er ”En sjöman älskar havets våg” – og tá fer harmonikan at leika við.
Tað verður ov drúgt at siga frá allari skránni, men at enda kunnu nevnast tveir rútmiskir klassikarar, hvør í sínari ætt. Annar er ”All around my hat”, ein gamal enskur sjómanssangur ið fekk nýtt lív 60-unum, og hin ”Í Noreg búði raskir mann” við føroyskum kvæðalag.
At stjórna Vestmanna Sangkóri við hesi fjølbroyttu konsertskrá verður Ann-Kristin Dýrdarklett Hansen, betri kend sum Anki.
Øll eru hjartaliga vælkomin
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Fyri summarfrítíđina fer Tórshavnar býráđ at viđgera spurningin, um ein skipan kann gerast fyri 8. og 9. flokk í Sankta Frans skúla.
Spurningurin hevur veriđ upp í fleiri ár, međan bygnađarbroytingar hava veriđ fyri, men skúlin hevur ongantíđ fingiđ undirtřku fyri sínum uppskoti.
Skúlin hevur áhaldandi gjřrt vart viđ seg, og tá onki spurdist burtur úr ymsum royndum, tók ein foreldrabólkur máliđ í sínar hendur.
Hetta varđ gjřrt viđ grundarlag í eini kanning millum foreldur, sum segđi, at av teimum 70 prosentum av foreldrunum viđ Sankta Frans, sum svarađu, ynskja 98 prosent framhaldsdeildina.
Drúgvt orđaskifti var í eini nćrum fullsettari fimleikarhřll týskvřldiđ. Foreldrabólkurin hevđi bođiđ til pallborđsfund um spurningin. Skúlastjórin og oddakvinnan fyri foreldrabólkinum lřgdu fyri, og býráđslimir vórđu bodnir til pallborđs.
Hugsanirnar vóru ójavnar, men í hřllini var lítil ivi um, hvat hugurin hjá foreldrum og lćrarum viđ Sankta Frans skúla stendur til. Sjónarmiđini vóru so mikiđ greiđ, at fundurin endađi viđ einum lyfti um, at býráđiđ tekur spurningin um framhaldsdeild í Sankta Frans til viđgerđar fyri summarfrítíđina.
Sjálvur fřrdi eg fram tađ sjónarmiđ, at tađ er ein sympatiskur tanki at fáa framhaldsdeild í Sankta Frans skúla. Hetta er ikki nakar lítil skúli, og hann kann lagast til framhaldsdeild eisini.
Haldi, at tađ hevur týdning at fáa framhaldsdeild í hendan einasta skúlan í einum miđbýi, sum fyrr uddi í břrnum, men nú er nćrum třmdur fyri břrn.
Vit hava bćđi smćrri og střrri skúlar. Eitt gjřgnumgangandi sjónarmiđ á fundinum var, at smáir skúlar kunnu vera meira gagnligir fyri summi břrn enn ov stórir skúlar.
Jógvan Arge, varaborgarstjóri úr Tjóđveldi


text:
Mikukvøldið 7. august varð boðað frá túri runt Vágoynna. Siglt varð av Sørvági klokkan seks, og eftir fýra tímar í dýrdarveðri runt Vágar varð í skýmingini um tíggjutíðina lagt inn í Mykinesi, har vit øll 70 fingu súpan og breyð við turrum og røstum kjøti og rullupylsu í hjallinum hjá Eddie og Helgu niðri við ánna mitt í bygdini. Á midnátt varð lagt frá landi aftur og siglt inn á Sørvág, har vit vóru frammi trý korter seinni.
Gutti Petersen, lærari úr Bø, var vitandi og undirhaldandi frásøgumaður á allari ferðini. Kostnaðurin fyri sjey góðskutímar kring Vágar var 500,00 krónur fyri hvønn. Tað vil eg fegin gjalda. Og ráða øðrum til at gera tað sama, er veðrið til vildar.
Tað er smápartafelagið Mykines hjá Tummasi Hendriksen í Sørvági, sum hevur sett nýggjan bát, Jósup VA 450, í Strandferðslurutuna til Mykinesar. Jósup, sum tekur 70 ferðafólk, er skjóttgangandi glastrevjabátur, ið eftir góðum hálvum tíma kann vera í Mykines. Gamla Súlan brúkti fimm korter. Tað eru mykinesfólk, sum Búi Brattaberg, ið kom inn til Sørvágs henda dýrdardag, fegin um.
Nýggja Mykinesferjan er bygd hjá Seigla á Akureyri í Íslandi. Sama fyritøka hevur eisini bygt útróðrarbátar til Noregs.
Smápartafelagið hevur fingið Mykinesrutuna at røkja í fimm ár við møguleikum fyri at leingja sáttmálan til sjey ár, sigur Norðlýsið. Sumrarnar siglir Jósup tvær ferðir um dagin, einaferð um morgunin úr Sørvági um tíggjutíðina og einaferð seinnapartin um fýra tíðina.
Jósup er 15 metrar langur, 5,2 metrar breiður og stingur 1 metur. Hægst loyvda vinnuferð er 22 míl, hóast teir báðir 700 hesta 13L Volvo Penta motorarnir kunnu geva bátinum 32 míla ferð, tá hann ikki er í vinnu, sigur heimasíðan hjá Seigla, sum sigur at siglingartøknin er Simrad. Vágaportalurin veit at siga, at hetta er fyrsta glastrevjaferðamannaskip í danska kongaríkinum, ið er bygt eftir fráboðan D frá Skipaeftirlitinum.
Og so byrjaði ferðin við Jósupi í fagrasta veðri út eftir Sørvágsfjørði. Fram við Selvík, har Michelsen úr Noregi rak hvalastøðina Norddeple 1902-1912 og Jens Pauli Heinesen, sum var úr Sandavági, fann heitið til skaldsøguna Yrkjarin úr Selvík og vinir hansara (1958), fram við Múlanum, Drangunum, Stórasundi og Tindhólmi, har Norðlýsið liggur fyri teym.
Fremst fyri í Stórasundi eru Drangarnir og aftanfyri sæst Bøur, aliringar á Sørvágsfirði og vitin á Múlanum.
Av bátadekkinum eru Sørvágsbjørgini stórbær á at líta. Oftast berlig, men summstaðni vallaði, og onkrastaðni hava margháttligir kollar mest sum rivið seg leysar av svarta meginlandinum, hugtakandi grønir og ikki sørt fremmandir á at líta í hesum ljósi.
Smidligi báturin Jósup siglir inn um drangar og inn í myrkar gjáir í berginum og so út aftur í ljósið. Her er so nógv at síggja, at fólk eru málleys. Lukkutíð hevur Gutti Petersen nógv at siga um hvørt stað á ferðini.
So dagar 313 metur høgi Trøllkonufingur fram fyri okkum.
Ljósið skiftir alla tíðina. Meðan gráligt tám hómast yvir Streymoyarlandinum, rakar gylta, men lága sólin, Flesina, beint uttan fyri Trøllkonufingur, har ein likka tekur søkkandi mikudagssólina til sín.
Aftur her fer báturin inn millum bergini og flestu fólk hava myndatól, fartelefon og iPad á lofti.
Her verður Fróði Heri Poulsen heilt villur við Sony myndatolinum. Aftanfyri sæst Trøllkonufingur.
So sigla vit inn í Vestmannasund og lága sólin sæst aftur. Her er tað fyrst eitt seyðahús á sýnini og so ein gomul grótlaging undir gamla og smala vegnum oman á Fútaklett, ið varð brúkt sum lending innan Oyrargjógv. Nú er alt bara minnir.


text:
Privatur stuðul hevur alstóran týdning fyri, at Berin kann at hjálpa flest møguligum børnum, ungum og familjum teirra.
Stuðla Beranum á konto 6460 1655363
Ella tekna teg sum lim og stuðla við 200 kr. árliga. Tekna teg sum lim við at skriva til info@berin.fo
- Dagligur leiðari í Beranum síðan august 2014. Bólkaleiðari síðan 2003.
- Útbúgvingar: undir eftirútbúgving í Diplom í leiðslu. Námsfrøðingur í 2003. Bach. innan evnið børn og sorg í 2011. 1 ára útbúgving í massagu í 2001. 1992-94 lisið á Sjúkrarøktarfrøðiskúla Føroya
- Námsfrøðingur og varaleiðari á Dagstovninum á Hamrinum 2003-2010
- Námsfrøðingur í Kvinnuhúsinum frá 2010-2015. Havi m.a. havt ábyrgdina av børnunum og verið við til at íverkseta samtalubólkar fyri kvinnur, sum hava verið fyri harðsskapi í parlagnum
- Eri 45 ár og búgvi í Tórshavn saman við manni og børnum (tvey tey yngstu). Vit eiga vit tilsamans 4 børn: 3 døtur, ið eru 6, 8 og 21 ár og ein son, ið er 20 ár
- Í frítíðini dámar mær væl at ferðast, ganga túrar í føroysku náttúruni, renna og at íðka aerobic (undirvíst í Yndi frá 1998 – 2006).
- Bólkaleiðari í Beranum síðani 2010
- Námsfrøðingur 2005. Bach. innan evnið børn og sorg í 2011
- Familjuterapeutur 2009
- Starvist, umframt í Beranum, sum bólkaleiðari í verkætlanini hjá Bláa Krossi Føroya "Øll hava rætt til góð barnaár"
- Aðrar starvsroyndir eru m.a. Barnaverndartænastan (2012-2015), Stuðul í barnagarðsstovu á Lítla Fløtti (2013-2105), Margarinfabrikkin (2003-2005 og 2009-2013), Barnaheinið í Ummannaq, Grønland (2005-2009) og Búðstovnurin á Eirargarður (1999-2005)
- Eg eri 36 ár og búgvi á Strondum saman við mínum manni og tveimum børnum
- Bólkaleiðari í Beranum síðani 2014
- Eri í gongd við eftirútbúgving í spæliobservatón og -viðgerð
- Starvist, umframt í Beranum, sum sjálvstøðugur sálarfrøðingur í Sálarfrøðistovuni
-Fekk kandidatútbúgving í sálarfrøði á Københavns Univeriteti í 2014
- Aðrar starvsroyndir: Praktikantur á Psykologcentret City í Keypmannahavn (2013), við jøvnum millumbili tíðindafólk í Ghetto Føroyum, Kringvarpinum og Sosialinum (2005-2013), frítíðaravloysari á psykiatriska deplinum á Landssjúkrahúsinum (summar 2009), hjálparfólk og stuðul í barnagarði og vøggustovu (2005)
- Eg eri 30 ár og búgvi í Hoyvík saman við mínari familju: sjeikinum og okkara tveimum børnum
Bólkaleiðari í Beranum síðan 2015
Heilsufrøðingur
Starvist, umframt í Beranum, sum heilsufrøðingur í Skúlanum á Fløtum
- Stovnsett Beran og bólkaleiðari í Beranum síðan 2003
- Sjúkrarøktarfrøðingur í 1973
- Heilsufrøðingur í 1990
- Familjuterapeutur/ráðgevi í 2001
- Havi arbeitt sum sjúkrarøktarfrøðingur í Føroyum og Danmark
- Arbeiði nú sum heilsufrøðingur í Eysturskúlanum og við Nólsoyar Skúla
- Eg 64 ár og búgvi í Tórshavn
- eri gift og eiga vit tríggjar vaksnar synir
- Í frítíðini dámar mær væl at gera myndir, eg havi fingist við grafikk í fleiri ár


text:
Pensjón vegna einkjustøðu og børn undir 18 ár
Einkjum og einkjumonnum, ið hava uppihaldsskyldu mótvegis barni undir 18 ár, verður tillutað miðal fyritíðarpensjón.
Tað er ikki, sum við øðrum fyritíðarpensjónum, ein treyt fyri at tilluta fyritíðarpensjón orsakað av einkjustøðu, at endurbúgvingar- ella arbeiðsmøguleikar frammanundan eru kannaðir. Persónar, sum koma í einkjustøðu, fáa eitt skriv frá Almannaverkinum við boðum um, at tey kunnu venda sær til stovnin fyri at fáa ráð og vegleiðing um støðuna og hjálparmøguleikar, herundir fyritíðarpensjón. Avgerð um fyritíðarpensjón vegna einkjustøðu og børn undir 18 ár tekur vanliga stutta tíð at avgreiða.
Møguleiki er tó hjá einkjum og einkjumonnum eins og hjá øllum øðrum at søkja endurbúgvingarstuðul, um serligar forðingar eru í sambandi við arbeiði og harvið møguleikunum at klára seg fíggjarliga. Les meira um endurbúgving við at trýsta her.
Umsóknarblað um fyritíðarpensjón vegna einkjustøðu kann finnast undir oyðibløð.
Tað er ikki, sum við øðrum fyritíðarpensjónum, ein treyt fyri at tilluta fyritíðarpensjón orsakað av einkjustøðu, at endurbúgvingar- ella arbeiðsmøguleikar frammanundan eru kannaðir.
Persónar, sum koma í einkjustøðu, fáa eitt skriv frá Almannaverkinum við boðum um, at tey kunnu venda sær til stovnin fyri at fáa ráð og vegleiðing um støðuna og hjálparmøguleikar, herundir fyritíðarpensjón. Avgerð um fyritíðarpensjón vegna einkjustøðu og børn undir 18 ár tekur vanliga stutta tíð at avgreiða.
Dagført tann 03-09-2013


text:
16. Mar 2018
Í morgin, leygardagin, kl. 16, verður fyrsti heimadystur okkara. Okkara menn skulu til at byggja uppá javnleikin á argjum, í spennandi uppgerð á Dungasandi, har suðringar, TB/FC Suðuroy/Royn, koma á vitjan.
15. Mar 2018
Málskjúttin móti AB sunnudagin, Gilli Samuelsen, gjørdi undan kappingarbyrjan leigusáttmála við 07 Vestur. 19-ára gamli framherjin skal spæla við 07 Vestur hetta kappingarárið.
15. Mar 2018
Í kvøld, bert fáar tímar undan at flytingarvindeyga lukkar, hevur 07 Vestur gjørt sáttmála við 18-ára Oskar í Haraldstovu Weihe úr Sørvági. Oskar er uppvaksin í 07 Vestur, men spældi í fjør við B36.
13. Mar 2018
Fyrsti heimadysturin í Betri Deildini verður leygardagin, og nú fáast árskortini til keyps. Árskortið er eisini lutaseðil um ferð fyri tvey við Atlantic Airways. Eisini ber til at melda til CLUB 1000.
09. Mar 2018
Hósdagin 22. mars kl. 16 til 19 verður limadagur. Umframt at tilmelding er til ymisku liðini, verða góð tilboð uppá 07 Vestur-klæðir frá Sport 24, sum koma vestur at vitja. Millum 17 og 18 skipa ungdómsvenjararnir fyri felagstiltaki. Og sjálvandi verður kaffi og køkur til øll.
08. Mar 2018
Tór-Ingar Akselsen hevur endiliga játtað at tikið enn eitt ár í svarta búnanum. 36-ára gamli sandavágsmaðurin var av týðningarmestu leikarunum í fjør, og dygdirnar og royndirnar fara at hjálpa okkum væl.
08. Mar 2018
Sunnudagin verður Betri Deildin endiliga skotin í gongd. Fyrireikingarnara hava longu verið í fleiri mánaðar, so tað verður gott at sleppa at síggja besta lið okkara aftur. Fyrsti dysturin verður á Argjum sunnudagin kl. 15.
04. Mar 2018
Annar spælarin í dag at leggjast afturat hópinum hjá 07 Vestur, er Nikola Krcmarevic, sum kemur úr næstbestu deildini í Svøríki til 07 Vestur.


text:
Nær fer landsstýrismaðurin at krevja skipaðan royndarfiskiskap?
Dan Klein --- 07.02.2018 - 06:53
Kári P. Højgaard, løgtingsmaður fyri Sjálvstýri hevur sett landsstýrismanninum í fiskivinnumálum Høgna Hoydal fyrispurningar viðvíkjandi royndarfiskiskapi á Føroya Banka:
1) Hvørjar fiskiroyndir eru gjørdar á Føroya Banka síðan 2013
2) Heldur landsstýrismaðurin, at totalfriðingin av Bankanum seinastu nógvu árini hevur givið størri fiskastovnar, og eru prógv fyri, at meira fiskur heldur til á víðfevndu trol fríðu økjunum á landgrunninum, í mun til tey øki, har loyvt er at trola tíðaravmarkað ella alt árið.
3) Hvat var metta støddin av fiskastovnunum á Bankanum av toski, hýsu, skøtu, longu, svartkalva og havtasku áðrenn og aftaná friðingina.
4) Heldur landsstýrismaðurin, at vit røkja Føroya Banka burðardygt, tá vit ikki regluliga á hvørjum ári hava royndarfiskiskap við ymiskum fiskireiðskapi línu, trol og gørnum, fyri at kenna veruligu støðuna á fiskastovnunum.
5) Nær fer landsstýrismaðurin at krevja skipaðan royndarfiskiskap
Viðmerkingar
Spyrjarin hevði í 2013 spurningar um royndarfiskiskap á Føroya Banka og um tað bar til at undirfiska stovnar. Spurningarnir blivu tá svaraðir av Jákupi Vestergaard. Her er brot úr svarinum frá landsstýrismanninum:
“Tað er torført at svara spurninginum, um møguleiki er fyri at ”undirfiska” fiskastovnar við tí fylgju, at hesir hava neiliga ávirkan á aðrar fiskastovnar, t.d. at havtaska etur tosk og hýsu. Eitt nú tí, at fiskiveiða er bara ein av nógvum faktorum, sum beinleiðis og óbeinleiðis hevur ávirkan á vistskipanina, og hvussu ymisku fiskastovnarnir eru fyri.
Kanningar vísa, at havtaska og toskur eta umleið líka ofta tosk, umleið ein tosk fyri hvørjar 50 ella 60 kannaðar magar. Havtaska kann eta umleið 12 % (í vekt) av toskastovninum á landgrunninum um árið (2001-2005). Toskur á landgrunninum etur somikið nógvan smáfisk, at tað hevur neiliga ávirkan á tilgongdina av smáfiski á landgrunninum. Ikki er greitt, hvussu nógvan smáfisk toskur etur á Føroya Banka, men tað er neyvan minni enn á landgrunninum. Við tað, at tað er meira av toski enn av havtasku á Føroya Banka, metir Havstovan, at toskur hevur størri neiliga ávirkan á tosk á Føroya Banka enn havtaska”.
Haldi at hetta svarið stuðlar uppundir skipaðan royndarfiskiskap við reiðskapi, sum er framleiddur til endamálið. Eisini er viðkomandi at kanna, um størri roynd skuldi verið eftir ávísum fiskasløgum, sum kunnu hava eina neiliga ávirkan á t.d. tosk.
Avreiðingarseðlarnir frá royndarfiskiskapinum á Bankanum hjá útróðrarbátinum Alberg í 2013 vísa sera góðan fiskiskap við húki, og talan var um fleiri fiskasløg.
Fyrispurningurin hjá Kára P. Højgaard, løgtingsmanni verður væntandi svaraður á tingfundinum mikudagin.


text:
“Livir tú á netinum, so mást tú eisini hava ein deyða á netinum!” Soleiðis segði ein skilagóður starvsfelagi fyri nøkrum árum síðani, tá vit fyrstu ferð sóu føroysk andlát og minningarorð á Facebook.
Og so var kjak um at leggja niður brúkarar, sum vóru deyðir úr okkara egna vinaskara. Men enn síggjast deyð fólk, sum hvørt ár fáa eina føðingardagsheilsan á Facebook, tilætlað ella ikki.
Lívið á netinum livir sítt egna lív.
Nógv er hent síðani netið knýtti allar okkara teldur saman, lokalt, globalt og hvørt um annað, á teim tungumálum, vit hava sett okkum fyri at brúka.
Tá lærarar fingu teldukoyrikort um aldarskiftið, varð ikki loyvt at tjatta við dulnevni í skúlanum. Títt navn og resumé fylgdi við hvørjum setningi. Men heima kundi tú skapa aðrar duldar samleikar, sum skúlin ikki vildi standa við. Hetta spæl við samleika og ikki minst kyni, helt eg vera so spennandi í 1999, at eg gjørdi eina kanning í Vestmanna skúla. Kanningin avdúkaði, hvussu ríkt reflekterandi næmingar longu tá vóru um opnan og duldan samleika, og hvat kundi brúkast í ymsum føri, í sjeynda flokki.
Fimtan ár seinni er Facebook førandi sosiali miðilin. Her eru øll, sum vilja hitta onnur, ið eisini hava nakað uppá hjarta, helst tað sama sum ein sjálvur. Men aðrir konkurrerandi miðlar eru, til dømis Instagram.
Eins og umboðsfólk fyri teldufyritøkur við jøvnum millumbili spjaða ótta um virus, sum bara kann fyribyrgast við at keypa forrit frá fyrrnevndu fyritøku, so eru Instagrambrúkarar farnir at planta skakandi søgur, sum skulu taka maktina frá øðrum sosialum miðlum, les Facebook. Við til søguna hoyrir, at tey, sum ikki orka fyri Facebook, taka ikki hetta heiti uppá tungu, men siga heldur sosialu miðlarnir, uttan at kenna ella brúka nakran.
Kemoland er ein donsk lygisøga, sum er komin fram á Instagram. Tað er søgan um 21 ára gomlu Clara Maria, sum í eitt hálvt ár leið ein pínfullan krabbameinsdeyða á Aalborg Universitetshospitali, har eisini persónligi læknin, Jakob, skrivaði, hvussu keddur hann var um støðuna og deyðiliga endan á Claru Mariu. Kendi sangarin Mads Langer skrivaði tveir rørandi sentimentalar sangir til Claru Mariu. Inntil alt varð avdúkað sum lygn. Sjúkrahúsið boðaði frá, at har var hvørki sjúklingur ella lækni við hasum profili og navn, og sangarin umdoypti sangirnar til øll krabbameinsrakt børn í verðini.
Og so eru tað øll tey, sum blogga fyri pengar í egnum navni.
Í Avstralia hevur 23 ára gamli heilsubloggarin Belle Gibson billað fólki inn, at hon er lekt fyri krabbamein í heilanum. Nú er hon farin at upplýsa onnur um, hvussu tey eisini kunnu verða lekt. Tað kostar pengar og krevur at tey fylgja hennara ráðum á eini app The Whole Pantry á snildfonini. Hon er vorðin forsprákari fyri einum lívsstíli, sum kann lekja krabbamein. - Og hvør, ið er í teirri vanlukkuligu støðu, vil ikki fylgja tílíkum ráðum? Belle Gibson er ein stjørna og sunnheitsapostul, inntil sjónvarpssendingin 60 Minutes avdúkaði hana sum lygnara og kvaksalvara, ið stakk allan innkomnan lekidómspening í egnan lumma.
Lygnin florerar og flytir frá miðili til miðil, so hvørt hon verður avdúkað. Drívmegin er annan vegin pengar og hin vegin ótamda trongdin at verða lagdur til merkis, at skapa sjálvsur, selfies, í nýggjum potensi.
Sama fyribrigdi, at gera seg kendan gjøgnum sjúku, var lýst í stuttliga stuttfilminum Munch, sum í 2013 vann áskoðaravirðislønina hjá Tórshavnar kommunu, tá Geytatiltakið var í Norðurlandahúsinum. Filmsheitið er eftir sjúkraeyðkenninum Münchausen by Proxy ella by Internet, sum amerikanski læknin Marc D. Feldman hevur navngivið sjúkuna í bókini Playing Sick (2004). Á myndini omanfyri síggjast Helena Dam á Neystabø og tey, sum gjørdu filmin Munch: Jónfinn Stenberg, Elin Dagbjartsdóttir Neshamar, Jens Jákup Hansen og Brian Samson. Jens Kristian Vang tók myndina.
Offrini eru vit øll, sum eru nalvapilkarar, og trúgva uppá slíkar persónsdyrkandi søgur. Men eisini teir miðlar, sum uttan research bera tílíkt vrøvl víðari og medvirka í at gera lygisøgurnar til søluvøru í teirri trúgv, at hetta er human interest, sum altíð selur, serliga á forsíðuni eitt vikuskifti. Ja, og so sjálvandi eisini upphavsfólkini sjálv, ið hava tørv á, at onkur setir tey í fokus, og vil hoyra um roysni og brøgd at gera, sum teimum á hjarta lá, ið Effersøe so mannsliga yrkti um.
Eftir stendur tá ein áminning um eina nýggja terrormynd av einum heilt vanligum menniskja, sum av onkrari orsøk kennir seg sum ein nullitet, har myndin er burtur - skrødd ella brend, og eina av mær, ongum øðrum kend.
Undir sólini er einki nýtt. Alt er lýst og orðað fyrr. Tað flytur bara ham og poppar upp har, vit minst vænta tað.


text:
Lestrarreglur
Næmingar hava skyldu til at møta rættstundis til allar tímarnar og at taka aktivan lut í undirvís-ingini. Hetta vil siga, at næmingur skal:
- Vera til staðar í undirvísingarhølinum, fyrireikaður og luttakandi, tá íð lærari undirvísir.
- Lata inn skrivlig avrik rættstundis, sum í dygd og vavi lúka ávís krøv.
- Taka lut í várroyndum, ársroyndum og royndum annars.
- Taka lut í undirvísing, sum er skipað sum vitjan, námsferð ella líknandi.
- Taka lut í allari aðrari undirvísing, t.d. sjálvstøðugum arbeiði og virtuellari undirvísing, sum er løgd til rættis, og sum er partur av samlaðu undirvísingini.
Skúlastjórin kann geva næmingi við rørslutarni loyvi at víkja frá møtiskylduni. Í ítrótti og heilsu skulu næmingar hava kravd klæði og skógvar við í skúla. Skúlin kann krevja læknaváttan frá næmingi, sum ikki møtir í skúla, sum næmingurin sjálvur má gjalda fyri. Øll frávera og manglandi ella ov sein innlating av skrivligum uppgávum verður skrásett.
Skráseting av uppmøting
Lærarar skráseta næmingar, sum eru møttir og ikki møttir í byrjanini av hvørjum tíma. Um næmingur kemur ov seint, fær hann fráveru fyri tíman. Um næmingur hevur trupult við at møta rættstundis, biður lærari næmingin um at tosa við lestrarvegleiðara, sum samstundis fær boð frá lærara.
Næmingar hava skyldu til javnan at kunna seg um egna fráveru og at gera vart við seg, um frávera er skeivt skrásett. Næmingur undir 18 ár hevur skyldu til at kunna foreldur síni um egna fráveru.
Skráseting av innlatingum
Lærarar hava skyldu til at skráseta næmingar, sum lata inn, og sum ikki lata inn skrivlig avrik til tíðina. Lærarar skulu eisini taka støðu til, um skrivlig avrik eru nøktandi í dygd og vavi. Í serligum føri kann lærari geva næmingi longda innlatingarfreist. Lærarar skulu í minsta lagi seinast í hvørjum mánaði kunna skúlaleiðsluna um støðuna við innlatingum hjá einstøkum næmingum. Uppgávur, sum ikki verða latnar inn til ásetta tíð, skulu latast inn á skrivstovu skúlans. Næmingur hevur skyldu til regluliga at kunna seg um støðuna við egnum innlatingum og at gera vart við seg, um innlatingar eru skeivt skrásettar.
Mannagongd við fráveru og manglandi innlating av skrivligum uppgávum
Frávera og manglandi innlatingar av skrivligum arbeiði verða javnan gjørdar upp. Um lærari leggur til merkis, at næmingur ikki møtir nóg væl upp og/ella ikki letur inn allar kravdar uppgávur ella ikki letur inn rættstundis, verður næmingurin biðin um at tosa við lestrarvegleiðaran, sum samstundis fær boð frá læraranum.
Skúlastjórin hevur ábyrgdina av, at luttøka í undirvísing og innlating av skrivligum avrikum støðugt verður skrásett og skal meta um, um átøk skulu setast í verk móti næmingum, sum ikki røkja sínar skyldur. Skrásetingar eru galdandi fyri eitt ár í senn. Meting um átøk skal í hvørjum einstøkum føri byggja á óheftu fráveruskrásetingina, upplýsingar um orsøkir til fráveruna og kunnleika skúlans um heildarstøðu næmingsins. Hesi átøk eru galdandi á Fiskivinnuskúlanum:
Námsfrøðilig ábreiðsla: Fer frávera upp um 10 % av lisnum tímum/skr. innlatingum í einstøku lærugreinini ella upp um 8% av samlaðu lisnu tímunum, gevur stjórin næmingi rættleiðing og námsfrøðiliga ábreiðslu. Stjórin vísir næminginum til lestrarvegleiðaran. Lestrarvegleiðarin vegleiðir næmingin og ger ætlan fyri møguligar vantandi skrivligar innlatingar og kunnar næmingin um avleiðingarnar, um námsfrøðiliga ábreiðslan ikki verður tikin til eftirtektar. Lestrarvegleiðarin gevur foreldrum boð um at koma við á fundin, um næmingurin ikki er myndugur.
Skrivlig ávaring: Tekur næmingur ikki námsfrøðiliga ábreiðslu til eftirtektar, fær hann skrivliga ávaring. Í ávaringini verður hann biðin um at fáa uppmøting og/ella skrivligar innlatingar í rættlag. Hetta er ein treyt fyri at kunna halda fram á skúlanum. Er næmingurin ikki myndugur, tryggjar skúlin sær, at foreldrini fáa boð um støðuna.
Burturvísing av skúlanum: Tekur næmingur ikki skrivligu ávaringina til eftirtektar, verður hann vístur burtur av skúlanum.
Átøkini móti næmingum, sum ikki halda møtiskylduna, sum ikki lata skrivligar uppgávur inn rættstundis ella sum annars bróta lestrar- og skilhaldsreglurnar á skúlanum, verða vanliga latin í hesu raðfylgju:
- Námsfrøðilig ábreiðsla
- Skrivlig ávaring
- Burturvísing
Tó kann raðfylgjan verða ein onnur, um næmingur grovliga brýtur reglurnar. Í slíkum føri kann skúlin burturvísa næmingi uttan aðra fráboðan. Um næmingur serliga brýtur reglurnar móti endanum av einum skúlaári, kann skrivlig ávaring flytast til næsta skúlaár.
Svik við innlatingum
Tað er ikki loyvt næmingi at lata inn skrivligar uppgávur, sum í heilum líki ella partvíst eru skrivaðar av eftir øðrum ella at lata inn avskrift frá øðrum uttan at vísa til kelduna. Heldur ikki er loyvt at lata annan persón skriva uppgávuna ella at lata inn tilfar, sum t.d. er tikið beinleiðis av internetinum. Um svik við skrivligum avriki verður avdúkað, verður næmingurin vístur til skúla-stjóran, sum kann seta átøk í verk móti næminginum.
Um næmingur svikar við innlating av størri skrivligum uppgávum, verður avrikið ikki góðtikið. Skúlastjórin tekur støðu til, um næmingur skal ganga skúlaárið umaftur, ella um næmingurin fær loyvi at skriva nýggja uppgávu.
Í lestrarmenningini 1. skúlaárið verða næmingarnir gjølla kunnaðir um reglurnar og avleiðingarnar av at svika við skrivligum innlatingum.
Uppflyting í næsta flokk
Fyri at verða fluttur upp í næsta flokk skal næmingurin hava fingið nóg mikið burtur úr undirvísingini. Uppflyting verður viðgjørd á fundi millum lærarar og stjóra í endanum av skúlaárinum.
Hevur næmingur í endanum av skúlaárinum fingið eitt miðaltal, sum er ájavnt við ella hægri enn 2,0, kann skúlastjórin ikki nokta fyri at flyta næmingin upp í næsta flokk. Er miðaltalið hinvegin undir markinum fyri at standa og mett verður, at næmingurin hevur fingið ov lítið burtur úr undirvísingini, kann skúlastjórin nokta fyri at flyta næmingin upp í næsta flokk. Skúlastjórin kann eftir umsókn frá næmingi, sum ikki verður fluttur upp, geva honum loyvi til at taka árið umaftur eina ferð.
Stakgreina- og sjálvlesandi
Lestrar- og skilhaldsreglurnar á Fiskivinnuskúlanum eru eisini galdandi fyri stakgreina- og sjálv-lesandi við teimum avmarkingum, sum eru galdandi fyri hesi.
Kærumøguleikar
Avgerðir hjá skúlastjóranum um átøk mótvegis næmingi, og avgerðir um at nokta uppflyting í næsta flokk kunnu kærast til landsstýrismannin í mentamálum. Kærufreistin er 4 vikur eftir, at kærarin hevur fingið avgerðina. Kæran skal vera skrivlig, hava ítøkiliga grundgeving og skal latast skúlastjóranum. Foreldur kunnu kæra fyri næming, sum ikki er myndugur.


text:
Lóggávan
Løgtingslóg um vápn v.m., sum seinast broytt við løgtingslóg nr. 81 frá 22. mai 2015. Lógin kann lesast her.
Við heimild í vápnalógini eru fylgjandi kunngerðir lýstar:
- kunngerð nr. 74 frá 28. juni 2016 um skráseting av skotvápnum, sum broytt við kunngerð nr. 92 frá 7. september 2016.
- kunngerð nr. 93 frá 7. september 2016 um vápnaprógv.
Skráseting av vápn
Øll skotvápn skulu sambært kunngerð um skráseting av skotvápnum skrásetast í eini vápnaskrá. Skrásetingin skal vera framd í seinasti lagi 1. januar 2017.
Umhvørvisstovan hevur ment eina skipan til skráseting. Tú kanst skráseta títt vápn her.
Vápnaprógv
Frá 1. januar 2017 krevst vápnaprógv.
Persónar, sum eru 18 ár ella eldri og hava staðið vápnatrygdarskeiðið, kunnu søkja um vápnaprógv.
Persónar, sum eru føddir 31. desember 1985 ella áðrenn, og sum tann 1. januar 2016 ella áðrenn lógliga áttu skotvápn, nýtast ikki at hava staðið vápnatrygdarskeið fyri at søkja um vápnaprógv.
Um tú 1. januar 2016 ella áðrenn lógliga átti skotvápn, skalt tú einans útvega tær vápnaprógv, um tú skalt nýta skotvápnið til skjóting.
Søkjast kann um vápnaprógv her.
Váttan um staðið vápnatrygdarskeið, revsiváttan, sum ikki er eldri enn 6 mánaðir, og kvittan fyri gjald skulu leggjast við umsóknini um vápnaprógv.
Fyri vápnaprógv skal rindast eitt gjald upp á 250 krónur til Umhvørvisstovuna. Goldið verður á kontu í Eik, kontunummar: 9181-0005002100, IBAN-nummar: FO4891810005002100 vísandi til vápnaprógv.
Vápnatrygdarskeið
Umhvørvisstovan góðkennir teir persónar, fyritøku og onnur, ið ætla at bjóða út vápnatrygdarskeið. Hesi eru góðkent.
Góðkendir veitarar:
Tak niður vápnaskeiðstilfar.
Um tú vil hava meira at vita, ert tú vælkomin at seta teg í samband við Malene Egeberg Jacobsen, telefon 342400 ella us@us.fo


text:
Lestrarupptøka
Á Fróðskaparsetrinum verða nýggj lesandi tikin inn at lesa masterlestur á Søgu- og Samfelagsdeildini og á Føroyamálsdeildini á hvørjum ári, harumfram verður møguligt at lesa masterlestur í Fólkaheilsuvísindi.
Hesar masterútbúgvingarnar verða bodnar út í 2016
- Sosialvísindi og samfelagsplanlegging
- Politikkur og umsiting
- Søga
- Løgfrøði
- Føroyskt
- West Nordic Studies
- Fólkaheilsa
- Vegleiðing (Eingin upptøka í 2016)
Harumframt verður hjánám í hesum lærugreinum boðið út í 2016:
- Hjánám í føroyskum
- Hjánám í søgu
- Hjánám í samfelagsfrøði
- Hjánám í politikki og umsiting
- Hjánám í støddfrøði
Upptøka og umsóknarfreistir 2016
- Umsóknarfreistin at søkja er 1. juli 2016 á midnátt.
Boð um upptøku verða send í seinasta lagi mikudagin 20. juli 2016. Váttan fyri, at umsøkjari tekur við lestrarplássinum, skal vera móttikin í seinasta lagi fríggjadagin 5. august 2016.
Eftir ætlan byrja lesandi á Setrinum 2016 milllum hálvan august og 1. september.
Umsóknarblað
Her er møguligt at taka niður umsóknarblað til upptøku 2016. Eisini er løgd út ein leiðbeining til umsóknarblaðið. Les leiðbeiningina væl, áðrenn tú fyllir umsóknarblaðið út.
Sosialvísindi og samfelagsplanlegging
Politikkur og umsiting
Søga
Løgfrøði
Føroyskt
West Nordic Studies
Fólkaheilsa
- Umsóknarblað
- Leiðbeining til umsóknarblað
- Umsókn um góðskriving (Um eind 1-4 master stakskeið eru lokin)
Umsóknir kunnu sendast við telduposti til lestur[at]setur.fo
Sí annars nærri kunning á umsóknarblaðnum.


text:
”Kynsligur ágangur skal ikki tigast burtur men tosast burtur”
Seinasta árið hevur ein bólkur frá KRIS ferðast runt í Føroyum við einum átaki fyri at kasta ljós á stóra trupuleikan við seinárinum, ið kynsligur ágangur hevur við sær.
Við í átakinum eru fólk, ið sjálvi hava verið fyri kynsligum ágangi sum barn og mammur at børnum, ið hava verið útsett.
Hesi siga øll frá, hvussu ágangurin hevur ávirkað teirra lív og um tær avleiðingar, ið kunnu standast av at sagt verður frá.
Eisini sigur leiðarin í KRIS, Gvøðbjørg West, frá arbeiðinum í KRIS og hvussu og hví hesin felagsskapur varð settur á stovn fyri 15 árum síðani.
Seinárin av kynsligum ágangi eru nógv og ymisk.
Vaksin við seinárinum uppliva ofta afturvendandi depresjónir, angist, lágt sjálvsvirði og lágt sjálvsálit. Trupuleikar í paralagi, etingarólag, sjálvmorðstankar og sjálvmorðsroyndir og sjálvskaðan. Ymiskt er hvussu hvør einstakur upplivir seinárin og nær hesi seinárin vísa seg.
KRIS vil við hesum átakið vísa á, at tað ber til at læra seg at liva við tí sum hent er og ikki í tí sum hent er. Tað ber til, um ein far rætta hjálp og ráðgevin til at koma víðari í lívinum.
”Kynsligur ágangur skal ikki tigast burtur men tosast burtur”
Ágangur á børn og tey seinárin ið tey fáa sum vaksin, er ein sera stórur trupuleiki, bæði fyri tann sum er raktur av áganginum, famijum teirra og samfelagnum sum heild.
Tabu, loynidómur og manglandi vitan og forstáilsi er viðvirkandi til at trupuleikin ikki verður loystur.
Tí er tað sera umráðandi fyri okkum í KRIS at blíva við at vísa á og tosa um hendan trupuleika fyri at vinna á honum.
Vit eru altíð tilreiðar at koma út til tykkum at greiða frá.


text:
Í flestu demokratisku samfeløgum er tað soleiðis, at lóggávutingið hevur eftirlit við almennu fyrisitingini.
Hugskotið um at seta embætismenn at ganga tingunum til handa við hesi eftirlitsuppgávu er ikki eitt nýtt fyribrigdi. Longu í 1809 varð hetta gjørt í Svøríki, sum hetta árið setti ein „justitieombudsmann“ at hava eftirlit við embætismonnum kongsins. Finland fekk í 1919 ein umboðsmansstovn eftir svenskari fyrimynd. Í nevndini, sum í 1946 varð sett at gera uppskot til nýggja danska grundlóg, var spurningurin frammi um at seta á stovn ein tingsins umboðsmann, og gjørdist úrslitið § 55 í grundlógini frá 5. juni 1953, ið ásetur, at tað við lóg skal skipast fyri, at Fólkatingið velur ein ella tveir uttantings persónar at hava eftirlit við sivilu og militeru fyristingini hjá statinum. Hetta gjørdist veruleiki árið eftir, og fór fyrsti danski umboðsmaðurin til verka í 1955. Upprunaliga fevndi eftirlitið hjá umboðsmanninum ikki um kommunalu fyrisitingina, men er hetta seinni broytt, og eftir galdandi lógini um Folketingets ombudsmand – lov nr. 473 frá 12. juni 1996, § 7, stk. 1 – fevnir virksemi umboðsmansins um alla almennu fyrisitingina. Noreg fekk lóggávu um umboðsmann í 1962, Ísland í 1988 og Grønland í 1994. Sostatt eru nú umboðsmenn í øllum norðanlondunum. Eisini umheimurin uttan fyri norðurlond hevur sýnt hesum eftirlitsamboði áhuga, og finnast tað nú umboðsmansstovnar í umleið 70-80 londum í heiminum.
Í Føroyum er uppskot um at seta á stovn ein Løgtingsins umboðsmann á fyrsta sinni sett fram í 1978. Tað var táverandi løgtingsmaður, Jógvan Sundstein, sum tann 22. august 1978 setti fram uppskot til samtyktar um at seta eina 5-mannanevnd til at gera lógaruppskot um eina skipan við einum Løgtingsins umboðsmanni. Hóast nevndin, sum fekk uppskotið til viðgerðar, tók undir við tí, fall tað, tí bert 7 tingmenn vóru fyri (Løgtingstíðindi 1978, bls. 53-54).
Í 1980 royndi Jógvan Sundstein aftur. Hesa ferð saman við táverandi løgtingskvinnuni Karini Kjølbro, men aftur hesa ferð miseydnaðist royndin, tí bert 13 av 32 tinglimum atkvøddu fyri uppskotinum (Løgtingstíðindi 1979, bls. 347-348).
Í 1982 royndu Jógvan Sundstein, løgtingsformaður og Karin Kjølbro aftur at seta fram sama uppskotið. Løgtingið gjørdi tá av at seta eina 5-mannanevnd til at gera lógaruppskot um eina skipan við einum Løgtingsins umboðsmanni. Nevndin bleiv vald, men verulig gongd kom ongantíð á nevndararbeiðið, og nevndin lat ongantíð nakað álit frá sær (Løgtingstíðindi 1981, bls. 589–590).
Í mars 1992 legði Tjóðveldisflokkurin eitt uppskot fyri Løgtingið um at áleggja formansskapinum at seta eitt fólk at gera reglur fyri ein Løgtingsins umboðsmann, eins og at seta umboðsmannin innan ólavsøku sama árið. Í mai 1993 samtykti tingið hetta uppskotið, soleiðis at umboðsmaðurin skuldi setast innan árslok 1993. Heldur einki spurdist burtur úr hesari royndini (Løgtingstíðindi 1991, bls. 662).
Spurningurin um at seta á stovn ein Løgtingsins umboðsmann er eisini umrøddur í álitinum hjá nevndini, ið varð sett í 1993 at kanna stýrisskipan Føroya. Í viðmerkingunum til § 39 í uppskotinum til stýrisskipanarlóg um landsstýrismálanevndina, herundir setan av kanningarstjórum, stendur á bls. 192: „Skipanin kann sigast at vera eitt avmarkað slag av løgtingsins umboðsmanni fyri hvørt mál sær. Nevndin heldur, at henda skipan eigur at verða roynd í verki, áðrenn støða verður tikin til, um ein umboðsmansstovnur skal stovnsetast.“
Tann 24. mars 1994 legði løgmaður fram uppskot til løgtingslóg um stýrisskipan Føroya, og nevndi uppskotið eins og uppskotið hjá nevndu stýrisskipanarnevnd einki um Løgtingsins umboðsmann. Uppskotið varð beint í eina serliga løgtingsnevnd við umboðum frá øllum flokkum, og mælti nevndin til at samtykkja uppskotið hjá landsstýrinum við ávísum broytingum, teirra millum at seta inn sum nýggja grein, at tað í løgtingslóg kundi verða ásett, at Løgtingið velur uttantingsmann at hava innlit við fyrisiting heimastýrisins, og varð uppskotið til stýrisskipanarlóg samtykt m.a. við hesari broyting.
Tann 14. desember 1999 legði Jenis av Rana, løgtingsmaður fyri Miðflokkin fram uppskot til løgtingslóg um Løgtingsins umboðsmann, ið við ávísum broytingum einmælt varð endaliga samtykt tann 2. mai 2000 - løgtingslóg nr. 60 frá 10. mai 2000 um Løgtingsins umboðsmann.


text:
Edward Fuglø avmyndaður tá Skúlin við Løgmannabreyt lat upp í 2009, og á brúnni í miðhøllini eitt hálvt ár innan, meðan bara skitsan til verkið var til (Myndir: Birgir Kruse)
Hann ger ikki ov lítið av, Edward Fuglø í nýggja málninginum Burtur á heiði við Manet og Friedrich. Tað er ein mynd við greiðum sitatum eftir tveir av teimum stóru í heimslistini, og skemtar samstundis við siðbundnan føroyskan samleika ímyndað við landslagnum, tjóðbúnaðum, Merkinum og fuglununum. Soleiðis sigur nýsetti stjórin í Listasavni Føroya, Nils Ohrt, í tíðindaskrivi í dag.


text:
FNU heitir staðiliga á løgtingslimir um at sleppa oljudreyminum
Føroyar hava, saman við fleiri øðrum londum, skrivað undir París-sáttmálan, sum bindur okkum til at minka um okkara útlát. Tí er tað óskiljandi, at løgtingslimir lata hurðina standa á víðan vegg fyri at fáa oljufeløg henda vegin at leita eftir olju. Hetta hóast løgtingslimir áttu at verið fullgreiðir yvir mongu umhvørvisavleiðingarnar, sum eru komnar í kjalarvørrinum av nýtsluni av fossilum brennievni. Føroya Náttúru- og Umhvørvisfelag fer staðiliga at átala hesa líkasælu, sum er sýnd frá politiskari síðu, og fer at heita á løgtingslimir um at endurhugsa teirra støðu til oljuleiting í føroyskum sjóøki.
Veðurlagsbroytingar raka meint, og í ávísum pørtum av heiminum, eru búskaparligu avleiðingarnar so ringar, at lond detta sundur. Tí skal París-sáttmálin, sum Føroyar hava samtykt og sum bindur okkum til at minka um nýtsluna av fossilum brennievni, takast í álvara. Margháttligi tvíleikurin, sum fer fram hjá landsstýrinum, har orð og framferð standa í grovari andsøgn, kann ikki halda fram.Føroya Landsstýri skal standa við egið mál um einar grønar Føroyar.
Íløgur í oljuvinnu eru vána íløgur. Samfelagsligi kostnaðurin frá veðurlagsbroytingum og aðrari umhvørvisdálking er høgur og stendur ikki mát við stokkutu inntøkurnar. Tí eru skattafyrimunir og almennur stuðul, sum hava til endamáls at stimbra oljuídnaðin, burturvið. Harafturímóti eru grønar orkukeldur áhugaverdar, og í dag er stór øking í arbeiðsplássum innan grøna orku.
Ístaðin fyri at líta aftureftir og kveikjast av tankanum um oljuríkidømi, áttu løgtingslimir at ásannað, at vit skulu hyggja frameftir og finna aðrar vegir. Heildarætlanir verða gjørdar um elektrifisering og orkusparingar, men hvat nyttar hetta, so leingi sum oljuframleiðslan ikki samstundis verður avmarkað? Um oljuframleiðslan ikki verður skerd, fara royndirnar at minka um oljunýtsluna heilt víst at miseydnast.
Ábyrgdarloysi eigur ikki at ráða í Føroyum. Vælferðin skal byggjast á grøna orku og ikki svarta orku.
Føroya Náttúru- og Umhvørvisfelag


text:
Fremur náttúruoyðing við at bróta rættarreglur
Um oyðingina á Sundi og í Sundsá 7
Preludium:
Sólin skínur á Sund í morgun. Fjørðurin blikar. Fjøran sæst sum ein grábrún rond ímillum tað døkkgrøna gerðið og tann blágráa sjógvin. Ein vøkur sjón hiðani úr Soylugørðum. Seinri í dag fer henda størsta malargrótsfjøran á hesum leiðum undir blágrýti. Vit eru á gáttuni til størstu náttúruoyðingina í Suðurstreymi í hesi øldini. Sundsá er lítil í morgun. Men hon hoyrist. Tann støðugt larmandi aksturin hevur ikki tikið seg upp enn. Klokkan er bara seks.
Sorgarleikur:
Náttúruoyðingin kann av álvara fremjast í verki í dag. Ein orsøk er, at býráðið í Havn hevur ikki hildið samanleggingarsáttmála millum Tórshavnar kommunu og Kaldbaks kommunu frá 1974. Kommunan hevur heldur ikki hildið landsstýriskunngerðina um henda sáttmála frá 1976. Og hesa framferð letur kommunala eftirlitið fara aftur við borðinum. Rættarsamfelag? Eg spyrji.
Í sáttmála stendur: “Kaldbaksnevndin vegleiðir, umrøður og ger tilmæli til býráðið í málum, ið hava við spurningar í Kaldbak at gera”
Men í feska náttúruoyðingarmálinum á Sundi fekk kaldbaksnevndin ikki høvi at umrøða uppskotið at broyta byggisamtyktina fyri Sund. Tað er henda byggisamtyktin, sum heimilar náttúruoyðingini. Kommunan legði ikki málið fyri nevndina, og nevndin fekk ikki fundarboð fyrrenn tann 19. januar í ár. Tað var dagin fyri, at freistin í hoyringstíðarskeiðinum var farin.
Um kaldbaknevndin hevði fingið uppskotið at broyta byggisamtyktina at “umrøða”, áðrenn býráðið viðgjørdi málið í november í fjør, hevði nevndin gjørt eitt “tilmæli”, sum ikki tók undir við uppskotinum um at broyta byggisamtyktina. Tað kann hugsast, at tá býráðið endaliga skuldi viðgera málið tann 30 november, vigaði “tilmælið” hjá nevndini so mikið tungt, at býráðið kanska hevði umugsað at broytt byggisamtyktina. Og tikið upp samráðingar við kaldbaksfólk.
Men hvørki kaldbaksnevnd ella fólkið í Kaldbak vistu nakað um hesa duldu ætlan, fyrrenn hon verður løgd fram alment, og komið er til hoyringartíðarskeiðið. Alt hetta frættu vit – íð búgva við henda frá náttúruni vakra Kaldbaksfjørð – sum slatur. Sum leysasøgur. Og tað hendir í einum rættarsamfelagi. Í eini kunningartíð, tey nevna. Í einum samfelag, sum skal hava gjøgnumskygni. Í einum framkomnari kommunu!!!
Býráðið kundi bøtt skaðan, tá nærum øll kaldbaks bygd skrivaði undir hoyringsskrivið, sum mótmælti byggisamtyktini. Býráðið kundi sýnt ein fólkaræðiligan hugburð. Nærum hvørt mansbarn í bygdini segði kortanei til at oyðileggja 500 metrar av fjøru á Sundi. Vit søgdu kortanei til eitt vinnuøki. Vit vildu varðveita náttúruna. Vit tóku ikki undir við tí sera ússaligu grundgevingini hjá yvirfriðingarnevndini um, at “náttúran á Sundi er longu farin”.
Men býráðið helt fram við síni duldarfullu herferð ímóti 170 kaldbaksfólkum. Tann 2. mars samtykti ein meiriluti í býráðnum at broyta byggisamtyktina fyri alt økið á Sundi. Líka frá núverandi skemmandi, dálkandi og ótrivaliga vinnuøki eystur til eystasta enda á gomlu gerðunum. Tað merkir, at býráðið skjúgvaði ynskini hjá kaldbaksfólki til viks. Ein minniluti atkvøddi blankt.
Taka vit saman um, so fylgdi Tórshavnar kommuna hvørki samanleggingarsáttmálanum ella landsstýriskunngerðini um henda sáttmála. Hóast hetta brot, staðfesti aðalráðið, sum varðar av hesum máli – Heilsu- og Innlendismálið – býráðsavgerðina, dagsett 2. mars, tann 23. mars. Tað merkir, at Heilsu- og Innlendismálaráðið legði sektin á brotið hjá kommununi og mótmælið hjá kaldbaksfólkið.
Nú varð gøtan ruddað fyri náttúruoyðingini á Sundi. Nú kundi byrokratiið og teknokratiið í kommununi skála við lógvabrestum. Byrokratiið hevði lopið upp um samanleggingaravtalu og kunngerð um kaldbaksnevnd. Harafturat var tað eydnast at vinda kvinnu-junta´ina um lítla fingur. At enda var tað eydnast byrokratinum í høvuðsstaðnum at fáa Heilsu- og Innlendismálaráðið at staðfesta náttúruoyðingina. Og ikki at taka brot á avtalu, kunngerð og mótmælið hjá kaldbaksfólki í álvara. Tað átti at verið ein sjálvfylgja í einum rættarsamfelag. Men rættarviðurskifti eru eisini dumpað í hesum sorgarleiki.
Nú kundi so avtalan um náttúruoyðingina fáast undir land. Dagin eftir tjóðardagin – flaggdagin – settu so borgarstjórin, saman við fyrisitingarstjóranum og havnameistaranum – høvuðstalsmanninum fyri at oyða náttúru og fyri einum vinnuøki, sum kommunan ikki veit, hvat skal brúkast til – nøvnini undir sáttmálan at taka ímóti blágrýtinum úr tunnlinum. Hetta var sama dag, sum forkvinnan í náttúru- og umhvørvisnevndini um morgunin hevði boðað frá, at Sund og Sundsá skuldi eirast og at grótið skuldi fyllast í gamlar náttúrusyndir. Men hennara ætlan varð skjúgva til viks í góðum fólkaræðiligum anda.
Postludium:
Ígjárkvøldið græt Sundsá. Kjafturin á gulu gravimaskinuni rakk oman í malargrótsfjøruna á Sundi. Ta størstu í Suðurstreymi. Í dag fara lastbilar at grýta grót yvir malargrótið. Grót, sum onnur friðhalga. Grýta blágrýti út á sandbotnin. Sandbotn, sum onnur lond friðað. Nú verður náttúruoyðingin framd í verki. 500 metrar av fjøru skulu undir blágrýti. Nú verður oyðsla við sjóvarstrond. Sjóvarstrond, sum ein kend kvinna ikki hevði ráð at oyðsla við fyri hálvum triða ári síðani. Men vald skúgvar hugsjónir, fólkaræði og rættindi hjá eini bygd til viks. Tit hava reist tykkum ein skammiligan minnisvaraða. Men eg havi brotið lunnindarættin hjá bóndunum við fjørðin. Eg tók malargrót – tríggjar steinar – ta vøkru kvøldarstundina í gjárkvøldi. Ein til forkvinnuna í náttúru- og umhvørvisnevndini. Sum minni um náttúruoyðingina. Ein til forkvinnuna í byggi- og býarskipanarnevndini. Sum minni um náttúruoyðingina. Og ein til mín sjálvs. Sum minni um eitt stríð fyri at verja ein part av okkara náttúru og ímóti yvirvøldini í Tórshavnar kommumu. Vónandi ikki til fánýtis.
Grát mítt elskaða land!
Í Niðaru Soylugørðum í Kaldbak skemdardagin 7. juni 2017
Jóhann Mortensen


text:
Eirikur Lindenskov 12.09.2017 (20:58)
18 nýggj grundstykki í Leirvík
Býráðið í Eysturkommunu hevur samtykt at bjóða út arbeiðstøkuna til byggibúning av 18 nýggjum grundstykkjum á Fløtugerði í Leirvík. Nakrar broytingar skulu gerast í projekteringini, og síðan verður arbeiðið boðið út, væntandi seinni í heyst.
Tað skrivar Eysturkommuna á heimasíðuni.
Komandi ár verður farið undir at stykkja út í Norðragøtu. Ein skitsa fyriliggur, sum býráðið skal viðgera, og síðan verður farið undir at projektera, áðrenn arbeiðið kann bjóðast út.
Samstundis sum eftirspurningurin er stórur eftir at búgva í Eysturkommunu, hava nøkur grundstykkir staðið tøk undir Gøtueiði í fleiri ár. Býráðið hevur samtykt at lækka prísin á hesum grundstykkjum til 25.000 krónur.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Skip to main content
Kekklistin til val av útbúgving
Týdningarmikil ting at hugsa um tá útbúgving og lestrarstað skal veljast
- Hvat er endamálið og bygnaðurin við útbúgvingini?
- Hvørjir eginleikar og hvørjar fortreytir krevjast?
- Kann eg gera lesturin lidnan á fleiri stigum/"niveauum"?
- Hvørjar møguleikar havi eg fyri eftirútbúgving?
- Hvørjir frálæruhættir verða nýttir? Og hvussu valfríir eru hættirnir?
- Hvørjir eru próvtøkuhættirnir og hvussu kunnu teir veljast?
- Hvussu langt er innleiðsluskeiðið og er tað tvinnað inn í frálæruna tað fyrsta árið?
- Verða nýttir lesibólkar, lestrarferðir og tvørfakligar verkætlanir?
- Eru lesandi sett í starv til at hjálpa og vegleiða, partvís við lestrarbyrjan, partvís gjøgnum útbúgvingartíðarskeiðið?
- Hvørji eru tey útbúgvingarserstøku upptøkukrøvini (atgongdsgevandi prógv, meðalúrslit, lærugreinir)?
- Hvørjir møguleikar eru fyri upptøku, um mítt meðal er ov lágt?
- Hvørji sosial tiltøk eru, so tað er skjótt at koma inn í lestrarumhvørvið?


text:
27. september 2017Nr. 136
Kunngerð um broyting í kunngerð um talgildan roknskap
(Íverksetarafeløg undantikin frá kravinum um at lata upplýsingarnar í XBRL-sniði)
§ 1
Í kunngerð nr. 146 frá 18. desember 2015 um talgildan roknskap, sum broytt við kunngerð nr. 99 frá 30. juni 2017, verður § 1, stk. 1, 2. pkt. orðað soleiðis:
“Feløg, sum eru fevnd av roknskaparklassa B og C í ársroknskaparlógini, tó ikki íverksetarafeløg, sbrt. kapittul 19 a í vinnufelagalógini, skulu harumframt innan 1. januar 2018 lata upplýsingarnar í XBRL-sniði.”
§ 2
Henda kunngerð kemur í gildi dagin eftir, at hon er kunngjørd.
Fíggjarmálaráðið, 27. september 2017
Kristina Háfoss (sign.)
landsstýriskvinna
/ Bjarni Askham Bjarnason (sign.)


text:
Hebreararbrævið
Hebrearabrævið er einasta brævið í N.T., ið slættis ikki hevur upplýsingar um høvundin. Í sambandi við kanónavmarkingarnar, so var Hebrearabrævið leingi uppi í teimum brøvunum, ið nógv varð kjakast um, júst tí at menn vístu ikki, hvør høvundur hevði skrivað tað. So við og við vann tann hugsan tó fram, sum kirkjan eystan fyri leingi hevði hildið, at Paulus var maðurin, ið skrivað hevði Hebrearabrævið. Mangur hevur tó ivast um hetta. Hóast líkskapur er ímillum Paulusar brøv og Hebrearabrævið, so tykist tó munur at vera. Víst verður tá til, at Paulus ongantíð kom fram sum hin ónevndi, og at mál og stílur líkjast frá Hebrearabrævinum, eisini at í frálæru hansara skorta fleiri av teimum táttum, ið eru í Hebrearabrævinum o.a. Er tað tá ikki Paulus, ið skrivað hevur Hebrearabrævið, hvør man tá hava skrivað? Longu í fornkirkjuni talaðu menn um, at Barnabas var høvundurin. Hann var hjálparmaður Paulusar og kunnigur í hugsan og læru Paulusar, og okkurt man vera í Hebrearabrævinum eftir Paulus. Her hevur Barnabas kanska verið millumgongurnaður. Og so var hann levitur, og man hava havt stóran áhuga fyri offurtænastuni í G.T., sum Hebrearabrævið ber vitnisburð um. Umframt hevði hann náðigávuna at áminna, sum nógv er virksom í Hebrearabrævinum.
Men aðrar hugsanir eru eisini. Martin Luther helt til dømis, at Ápollus hevði skrivað Hebrearabrævið. Ápollus hevði eisini góðan kunnleika um Paulus. Í Áps. 18,24 verður hann nevndur sum a) jødi, b) úr Aleksandria, har Septuaginta varð til (og tað er júst Septuaginta, ið tikið verður burtur úr í Hebrearabrævinum) og c) hollan kunnleika viðvíkjandi skriftunum. Alt hetta hóskar væl um høvundin, sum skrivað hevur Hebrearabrævið. Hann má hava verið jødi og væl kendur við Septuaginta og eisini havt kunnleika um og innlit í G.T.. Eisini aðrir av hjálparmonnum Paulusar hava verið skotnir upp sum høvundar: Lukas, Silas, Akvila og Priskilla o.s.fr. Vit kunnu neyvan koma longri enn til tað úrslit, a) at Paulus sjálvur hevur skrivað Hebrearabrævið, men b) helst vorðið skrivað í einum Paulusarfylgi. Eru vit ikki nøgd við hetta tunnliga úrslit, kunnu vit ugga okkum við, at Origenes, kirkjufaðir, í 3. øld eftir gjølliga kanning varð noyddur at viðganga: "Hvør ið skrivað hevur Hebreararbrævið - tað veit bara Gud" [1].
Hebrearabrævið má verða vorðið til fyri ár 96, tí tá verður tikið upp eftir tí í 1. Klæmintsbrævi. Summi halda, at tað kanska er skrivað fyri ár 70, tá ið Jerúsalem varð oyddur, og templið lagt í oyði. Tað tykist, at templið enn var brúkt, tá ið brævíð varð skrivað (samb. 8,4; 9,8-9.25; 10,1-3; 13,10). Tað er tó eisini møguligt, at rithøvundurin ber fram próvgrundir sínar eftir, hvussu tempultænastan í G.T. er lýst, og hevur hann ikki fyrilit fyri støðuni, sum hon er í løtuni. Óivað er brævið skrivað onkuntíð í SO-árunurn.
Tað er støðan hjá hebreum, ið er tann veruliga atvoldin til, at brævið varð skrivað. Vit fáa at vita, at tey hava tikið við trúgv, eftir at evangeliið í fyrstuni varð boðað, og at tey hava fingið fastan andligan grundvøll at standa á, eisini at tey vóru fús at tola líðingar fyri gleðiboðskapin. Mangt bendir tó á, at tey vóru um at falla í fátt.


text:
Klaksvíkar Arbeiðsmannafelag var stovnað 2. Jan 1923 – og er sostatt eitt av elstu arbeiðsmannafeløgum í landinum.
Í lógum felagsins stendur, at endamál felagsins er:
- Á heimligum grundarlagi at nøra um og menna arbeiðararørsluna
- At fylkja allan arbeiðarastættin í Klaksvík og grannabygdunum til í samtaki at bøta um kor teirra
- At læra tann einstaka arbeiðaran at kenna tað sum sína skyldu móti sær og heildini, at verða trygdarlimur felagsins,
- Í kjaki, røðu og ítrótti o.t. at menna arbeiðaran andliga, serstakliga í samfelagskunnleika
- At fara varliga um pening og aðrar ognir felagsins, so at felagið kann stimbrast ár undan ári, at vera hygnir, so at peningur felagsins ikki verður nýttur til annað endamál enn felagnum til gagn og besta.
Nevndin í Klaksvíkar Arbeiðsmannafelag:
- Arthur Guðjónsson, formaður og skrivari
- Dia Reyðberg, næstformaður og nevndarlimur
- Theodor A. Olsen, nevndarlimur
- Absalon Hansen, nevndarlimur
Felagið hevur, sum einasta fakfelagið í landinum løngjaldsstovu, sum er opin týs, mik og hósdag kl. 10-16.00. Fríggjadag kl. 10-12.00. Stongt er millum 12 og 13.


text:
Nærkast eini loysn av politisku kreppuni í Norðurírlandi
Hóast vitjanir og trýst frá bæði bretska og írska forsætisráðharranum, kom ongin loysn á politisku kreppuna í Norðurírlandi í gjár. Men hon nærkast, skulu vit trúgva teimum báðum størstu flokkunum, Sinn Fein og DUP, skrivar DPA-tíðindastovan.
- Vit eru nær við eina avtalu. Vit eru tó ikki heilt har enn, sigur leiðarin í tjóðskaparliga flokkinum Sinn Fein, Mary Lou McDonald.
Kinkur hevur í seinastuni verið í tingingunum um eitt valdsbýti í Norðurírlandi, sum byrjaðu fyri meira enn einum ári síðani.
Hon leggur dent á, at flokkurin meinar tað í álvara, tá sagt verður, at kravið er eitt virkandi valdsbýti.
Leiðarin í DUP, Arlene Foster, sum er stuðul hjá May stjórnini í London, gevur samstundis lyfti um, at flokkurin vil virka fyri at finna eina haldbara loysn.
- Men tað skal vera nakað, sum er gott fyri allar flokkar, sigur Foster.
Í samrøðu við Sky News sigur McDonald, at munirnir millum DUP og Sinn Fein eru "til at loysa". Tað snýr seg millum annað um rættindini hjá samkyndum til hjúnalag.
Írski forsætisráðharrin, Leo Varadkar, sigur, at "konstruktivar samrøður vóru um valdsbýti og brexit".
Hevur skund
Ein loysn á ósemjuni hevur skund, tí Bretland stendur mitt í tilgongdina at fara úr ES.
Serliga spurningurin um markið millum Norðurírland og Írland er trupul, tí Sinn Fein og DUP hava ymisk sjónarmið um, hvussu tað skal vera í framtíðini.
Sinn Fein heldur, at brexit kann undirgrava skroypuligu írsku friðaravtaluna, um úrslitið verður, at eftirlit verður sett í verk við markið millum Írland, sum er ES-limur, og Norðurírland, sum saman við restini av Bretlandi fer úr ES.
Hinvegin noktar DUP at góðtaka, at viðurskiftini í Norðurírlandi verða øðrvísi enn í restini av Bretlandi eftir brexit.
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Leopardsnigilin vinnur á morsniglinum
Tá fake gerst fakta
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Tvillingar doyðu av hita, tí pápin gloymdi teir í bilinum
Útflutningurin av makreli og sild er nógv minkaður
Vespureiðrið (76) - 14. mai 2018
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Tíðindi frá Taekwondo felagnum Hwarang Føroyar
Skógarmotta funnin á seyði í Føroyum
Bilsølustevna í SALT á Drelnesi
Radiooperatørur roknaði positionina út, tað var bjargingin
Rák (6) - Urtagott
Prát við Regin Jacobsen, um at Bakkafrost hevur keypt sølufyritøku í USA
NOVA úr Suðuroynni - Sending 6
Hetta kann ikki góðtakast
2.400 pendla til Havnar hvønn dag
Løtan er ikki røtt
Doyði av e-sigarettini
Hugnaløtan (21) - Gestur: Lasse Klein
Samband
Postboks 226
FO-600 Saltangará